Peruntukan RM30 juta diluluskan bagi pembelian kamera badan, lindungi anggota PDRM

KUALA LUMPUR, 25 Mac- Perdana Menteri, Tan Sri Muhyiddin Yassin mengumumkan peruntukan berjumlah RM30 juta bagi pembelian kamera badan berteknologi tinggi, untuk kegunaan polis.

Beliau yakin, kelengkapan terbaharu itu berupaya meningkatkan moral dan keyakinan anggota polis semasa melakukan penugasan.  Juga, melindungi pasukan keselamatan itu, daripada difitnah oleh penjenayah atau pihak tidak bertanggungjawab.

Perdana Menteri turut mengumumkan imbuhan kewangan RM500 dipanjangkan kepada semua penerima Pingat Jasa Pahlawan Negara (PJPN), tahun ini.  Ia meliputi penerima pingat yang masih bertugas atau telah bersara. Pemberian imbuhan itu bakal dimanfaatkan lebih 80,000 penerima PJPN, termasuk 40,000 penerima pingat yang sudah bersara daripada perkhidmatan.

Perdana Menteri ditemui media ketika merasmikan Perbarisan Peringatan Hari Polis Ke-214 di Pusat Latihan Polis (PULAPOL) Kuala Lumpur, hari ini.


Hari Polis ke-214 : 'Setinggi penghargaan, rasa bangga'- YDP Agong

KUALA LUMPUR, 25 Mac- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah menzahirkan ucapan selamat menyambut Hari Polis ke-214 kepada seluruh warga Polis Diraja Malaysia (PDRM), termasuk veteran dan pesara polis.

Seri Paduka Baginda menzahirkan setinggi penghargaan kepada warga PDRM atas khidmat bakti, komitmen dan pengorbanan dalam memastikan kedaulatan dan keselamatan negara serta ketenteraman awam terus terjamin.

Menerusi kenyataan dimuat naik ke akaun Facebook rasmi Istana Negara, baginda turut menzahirkan setinggi penghargaan dan rasa bangga kepada seluruh warga PDRM di atas pengorbanan yang dicurahkan sebagai petugas barisan hadapan dalam memerangi wabak COVID-19 sejak tahun lepas.

Seri Paduka Baginda berharap, warga PDRM akan terus kental dan bersemangat memberi khidmat demi menjaga kedaulatan, keselamatan serta kesejahteraan rakyat dan negara. Al-Sultan Abdullah turut mendoakan agar seluruh warga PDRM dirahmati dan dilindungi Allah SWT dari segala bentuk ancaman dan musibah serta para pahlawan negara yang telah terkorban ditempatkan bersama para solihin.


Hari Polis ke-214: PDRM berjaya imbangi keutamaan perkhidmatan dalam perangi jenayah

KUALA LUMPUR, 25 Mac- Polis Diraja Malaysia (PDRM) merupakan antara 'Petugas Barisan Hadapan Sebenar'.

Pujian itu diberi Perdana Menteri, atas kerja keras dan komitmen pasukan keselamatan tersebut, mengekang penularan virus COVID-19.  Walaupun, seluruh kekuatan telah dikerahkan untuk penugasan OP COVID-19, PDRM tetap berjaya mengimbangi keutamaan perkhidmatan pasukan dalam memerangi jenayah.

Jelas Tan Sri Muhyiddin Yassin, pencapaian itu berjaya mewujudkan rasa selamat dalam kalangan rakyat, seterusnya mengekalkan keamanan dan kedaulatan tanah air. Perdana Menteri ditemui media ketika merasmikan Perbarisan Peringatan Hari Polis Ke-214 di Pusat Latihan Polis (PULAPOL) Kuala Lumpur, pagi tadi.  Beliau turut mengakui, PDRM kini berdepan cabaran jenayah lebih kompleks, selari perkembangan teknologi dan dunia tanpa sempadan. Bagaimanapun, Tan Sri Muhyiddin yakin, keupayaan dan profesionalisme dimiliki PDRM, berupaya mendepani kesemua cabaran berkenaan.


Lebih 2 juta individu terlibat pelbagai jenayah direkodkan

KUALA LUMPUR, 25 Mac - Ketua Polis Negara, Tan Sri Abdul Hamid Bador mengesahkan rekod lebih dua juta individu yang dikaitkan dengan pelbagai jenayah telah dikemas kini.

Sebelum ini, rekod individu-individu berkenaan tidak dapat dikemas kini dalam sistem data agensi itu disebabkan beberapa kekangan termasuk masalah sistem pengisian maklumat dan teknikal.

Tan Sri Abdul Hamid turut memaklumkan, dengan siapnya pengemaskinian rekod itu 100% akan memudahkan urusan PDRM membuat semakan rekod jenayah individu terbabit sama ada untuk kegunaannya atau agensi kerajaan lain.

Tegasnya, mana-mana individu yang mempunyai kesalahan jenayah tidak akan terlepas daripada namanya disenaraikan dalam rekod.


Tibi: Saringan diperluas, KKM peruntuk RM24 juta

PUTRAJAYA, 25 Mac- Kementerian Kesihatan Malaysia (KKM) kini berusaha untuk melenyapkan penyakit tibi di seluruh negara seperti saranan oleh Pertubuhan Kesihatan Sedunia (WHO) pada 2035.Ke arah itu, KKM telah menyediakan peruntukan RM24 juta untuk memperkasa dan memperluas saringan tibi dan saringan kontak 'Latent TB' bagi 2021 dan 2022.

Sehubungan itu, Timbalan Menteri Kesihatan I, Datuk Dr. Noor Azmi Ghazali mahu sokongan keseluruhan masyarakat, agensi kerajaan dan swasta termasuk pertubuhan bukan kerajaan menggembleng tenaga dan kepakaran untuk menamatkan epidemik penyakit ini.WHO menganggarkan, sejumlah 10 juta kes tibi di seluruh dunia dengan jumlah kematian 1.4 juta pada 2019. Beliau ditemui media selepas merasmikan Hari Tibi Sedunia Peringkat Kebangsaan di Putrajaya.


Calon STAM 2020 jalani peperiksaan bermula 29 Mac ini

PUTRAJAYA, 25 Mac - 7,277 calon Sijil Tinggi Agama Malaysia (STAM) tahun 2020 akan menjalani peperiksaan di 236 pusat seluruh negara yang bermula 29 Mac hingga 07 April 2021.

1,144 petugas peperiksaan dilantik bagi memastikan peperiksaan berjalan lancar.

Lembaga Peperiksaan mengingatkan semua calon agar merujuk kepada jadual waktu peperiksaan STAM 2020 mengenai tarikh dan masa peperiksaan berlangsung.

Jadual waktu peperiksaan tersebut boleh dimuat turun di portal Lembaga Peperiksaan.

Calon diingatkan supaya membawa Dokumen Pengenalan Diri, Pernyataan Pendaftaran Peperiksaan dan Borang Deklarasi Saringan COVID-19 ke pusat peperiksaan.

Lembaga Peperiksaan juga ingin mengingatkan semua calon mematuhi prosedur operasi standard (SOP) bagi memastikan kelancaran pengurusan peperiksaan dan mencegah penularan wabak COVID-19.


COVID-19: 11 lagi warga asing dikesan positif

KUALA LUMPUR, 25 Mac - 3,500 warga asing menjalani ujian saringan dan daripada jumlah itu 11 orang lagi didapati positif COVID-19.

Menteri Kanan Pertahanan, Datuk Seri Ismail Sabri Yaakob dalam kenyataan menyatakan, secara kumulatifnya Kementerian Sumber Manusia memaklumkan lebih 600,000 pekerja warga asing telah menjalani ujian saringan yang melibatkan 33,440 majikan.

Hampir 10,000 orang telah disahkan positif COVID-19 manakala selebihnya adalah negatif.

Sehingga kini 1,534 buah klinik terlibat dengan program saringan ini.

Ujian saringan adalah diwajibkan kepada semua pekerja warga asing bermula 1 Februari lalu.


Yayasan Sultan Ibrahim Johor sumbang pelitup muka

JOHOR BAHRU, 24 Mac - Yayasan Sultan Ibrahim Johor (YSIJ) bersama Yayasan Temasek, Singapura menyumbang 7.6 juta pelitup muka dan 260 mesin pelitup muka layan diri yang bernilai RM25 juta.

Pelitup muka boleh dibasuh dan anti bakteria tersebut akan disampaikan kepada rakyat termasuk kepada pelajar sekolah di semua daerah di Johor secara percuma.

Dalam hantaran muat naik di Facebook rasmi Sultan Johor, Sultan Ibrahim Sultan Iskandar itu memaklumkan, mesin pelitup muka layan diri pula akan ditempatkan di lokasi strategik di seluruh daerah secara berperingkat.

Baginda juga berkenan menyampaikan 620 ribu pelitup muka untuk diedarkan kepada pelajar di 1,189 sekolah di Johor yang akan diberikan secara berperingkat.

Simbolik penyerahan diberikan kepada Pengarah Pendidikan, Shaharuddin Saari di Istana Pasir Pelangi, Johor Bahru.


11 individu dipenjara sebulan & denda RM5,000 kerana ceroboh hutan

ALOR SETAR, 24 Mac - 11 anggota sindiket penyeludupan daun ketum dijatuhi hukuman penjara sebulan dan denda sebanyak RM5, 000 selepas mengaku bersalah atas tuduhan menceroboh Hutan Simpan Koh Moi, Kubang Pasu pada bulan lalu.

Hakim Mahkamah Sesyen Alor Setar, Murtazadi Amran memerintahkan ke semua tertuduh boleh dipenjara enam bulan sekiranya gagal membayar denda.

Mereka terdiri seorang warga tempatan, seorang warga Indonesia dan 9 warga Thailand berusia di antara 18 hingga 44 tahun.

Kesemua tertuduh dibawa ke Mahkamah Sesyen Alor Setar untuk didakwa atas pertuduhan memasuki kawasan hutan simpan tertutup iaitu Kompartmen-11, Hutan Simpan Koh Moi, tanpa permit yang sah.

Pendakwaan dibuat mengikut Akta Perhutanan Negara 1984.

Mereka ditahan pada 20 Februari lalu oleh sepasukan anggota tentera darat semasa menjalankan operasi SERKAP .  Pemeriksaan lanjut menemukan 21 guni plastik berwarna putih mengandungi daun ketum seberat 923 kilogram.


Penolong pegawai perubatan mengaku tidak bersalah terima suapan

AYER KEROH, 24 Mac - Seorang Penolong Pegawai Perubatan mengaku tidak bersalah terhadap 14 tuduhan menerima suapan bernilai hampir RM28,000 pada empat tahun lalu.

Mohd. Zamry Yazid, 46 tahun yang bertugas di Pejabat Kesihatan Daerah Jasin membuat pengakuan itu selepas pertuduhan terhadapnya dibacakan di hadapan Hakim Elisabet Paya Wan, di Mahkamah Sesyen Ayer Keroh, Melaka.

Mengikut pertuduhan, Mohd. Zamry didakwa menggunakan kedudukan dengan terlibat dalam permohonan penyediaan sebut harga dan pembekalan peralatan perubatan yang dilakukan antara 9 Oktober 2018 hingga 12 November 2018.  Tertuduh didakwa memperakukan tuntutan bayaran kepada Syarikat Pella Maju Enterprise milik saudaranya, Norfazilah Yazid untuk perbekalan pelbagai peralatan perubatan ke Pejabat Kesihatan Jasin.  Mohd. Zamry didakwa mengikut Seksyen 23 (1) Akta SPRM, 2007.

Hakim membenarkan tertuduh yang tidak diwakili peguam di ikat jamin RM7, 000 dengan seorang penjamin dan menetapkan 21 April ini untuk sebutan semula kes.


Makmal proses ekstasi diserbu, dadah bernilai RM11.8 juta dirampas

BUKIT MERTAJAM, 24 Mac - Helah menjadikan sebuah rumah sewa di kawasan perumahan elit sebagai makmal memproses dadah tidak kekal lama selepas polis menahan tiga lelaki tempatan dan merampas pelbagai jenis dadah bernilai RM11.8 juta. Dua suspek ditahan di Seberang Jaya selepas merempuh kereta polis dalam cubaan melarikan diri manakala suspek ketiga yang merupakan adik kepada dalang sindiket ditahan di sebuah rumah di Sungai Petani, Kedah.

Menurut Ketua Polis Pulau Pinang, Datuk Sahabudin Abd Manan, operasi dijalankan hasil maklumat dan risikan sejak dua minggu lepas dan membongkar makmal memproses dadah selepas polis menyerbu sebuah rumah teres di Taman Pauh Jaya, Bukit Mertajam.

Dalam Serbuan itu, polis menemukan lebih 200 kilogram(kg) dadah pelbagai jenis antaranya serbuk MDMA, kafein, pil ekstasi, 3500 biji pil Eramin Five, 10 liter cecair alkohol dan barangan untuk memproses dadah ekstasi.

Polis turut menyita enam kereta, sebuah motosikal dan barangan kemas menjadikan keseluruhan nilai rampasan dan sita sebanyak RM12.3 juta.  Suspek bergiat aktif dalam sindiket sejak enam bulan lalu dan dadah terbabit dipercayai untuk pasaran tempatan.  Ketiga-tiga suspek berusia antara 30 hingga 37 tahun itu direman selama tujuh hari bagi membantu siasatan mengikut Seksyen 39B Akta Dadah Berbahaya 1952.


Lagi nahas udara, tiada kemalangan jiwa dilaporkan

SUBANG, 24 Mac- Sebuah helikopter jenis Airbus H125 terhempas dalam kejadian di dalam kawasan Lapangan Terbang Subang pagi tadi.Tiada kemalangan jiwa dilaporkan.

Menurut Pengarah Jabatan Bomba dan Penyelamat Selangor Norazam Khamis, pihaknya menerima panggilan kecemasan pada 9:47 pagi tadi dan segera ke lokasi.Lima individu dalam helikopter itu termasuk seorang juruterbang dan penolong juruterbang terselamat dalam kejadian itu, dengan seorang mengalami kecederaan.Tiada kebakaran dikesan pada helikopter itu dan kesemua mangsa dilaporkan stabil.


Selangor Xtiv Virtual 2021 tawar hadiah lebih RM400,000

SHAH ALAM, 24 Mac - Kerajaan Negeri Selangor menerusi Jawatankuasa Tetap Generasi Muda & Sukan akan meneruskan program Selangor Xtiv Virtual 2021 bermula Mac hingga Disember 2021.

Sejumlah 450,000 penyertaan disasarkan dengan tawaran hadiah terkumpul berjumlah RM411,680.

Exco Pembangunan Generasi Muda & Sukan, Dan Pembangunan Modal Insan negeri, Mohd Khairuddin Othman berkata, ia susulan sambutan hangat ketika penganjuran tahun lalu yang menerima 250,631 penyertaan dan 18 juta tontonan di platform media sosial.

Tambah beliau, sebanyak tujuh program bagi edisi 2021 akan dianjurkan pada tahun ini antaranya Selangor Xtiv Virtual Esports, Selangor Xtiv Virtual Marathon, Selangor Xtiv Virtual Martial Art dan Selangor Xtiv Virtual Youth Busking.

Sementara itu tiga program baharu turut diperkenalkan tahun ini iaitu Selangor Xtiv Virtual Chess, Selangor Xtiv Virtual Ride dan Selangor Xtiv Virtual Jump Rope Challenge.


Mayat ketiga insiden kren terjatuh berjaya dikeluarkan

KUALA LUMPUR, 24 Mac - Mayat ketiga dalam insiden kren gantri terjatuh di tapak pembinaan Lebuh Raya Bertingkat Sungai Besi Ulu-Klang Expressway (SUKE) akhirnya berjaya dikeluarkan awal pagi ini.

Pengarah Jabatan Bomba dan Penyelamat Kuala Lumpur, Nordin Pauzi berkata mangsa yang dikenali sebagai Mu Tong Zheng, pekerja warga China yang sebelum ini dilaporkan terjatuh dan tersangkut di atas landasan lebuh raya sebelum tersepit di antara landasan pembinaan lebuh raya, dikeluarkan tiga anggota pada pukul 3.58 pagi.

Tambah Nordin, dengan mangsa terakhir berjaya dikeluarkan, operasi menyelamat selama tiga hari bermula Isnin lepas telah selesai dan kes diserahkan kepada Jabatan Keselamatan dan Kesihatan Pekerjaan (DOSH) untuk siasatan lanjut.

Pada Isnin lepas, tiga pekerja warga China maut manakala seorang pemandu tempatan cedera parah berikutan kejadian satu daripada komponen kren gantri terjatuh di tapak pembinaan lebuh raya berkenaan.


PDRM tingkat kawalan keselamatan isu Korea Utara

KUALA LUMPUR, 24 Mac - PDRM mempertingkatkan kawalan keselamatan di lokasi sensitif berikutan perkembangan semasa isu Korea Utara susulan kenyataan Kaunselor Kedutaan negara berkenaan di Malaysia Kim Yu-Song.

Serentak itu, semua Pesuruhjaya Polis dan Ketua Polis Negeri diarah, memantau perkembangan semasa isu itu, bagi mengelak insiden tidak diingini, berlaku.

19 Mac lepas, Korea Utara bertindak memutuskan hubungan diplomatik dengan Malaysia susulan seorang rakyatnya yang menetap di negara ini bakal diekstradisi ke Amerika Syarikat untuk menghadapi tuduhan pengubahan wang haram.


Nasib peniaga terjejas kebakaran di Pasar Datuk Keramat dapat perhatian

KUALA LUMPUR, 23 Mac - Nasib peniaga yang terjejas akibat kebakaran di Pasar Datuk Keramat, Kuala Lumpur pada 17 Mac lepas mendapat perhatian.

Persatuan Pengguna Islam Malaysia (PPIM) menyerahkan 50 kotak 'Infaq Rezeki' berupa sumbangan barangan keperluan asas.

Ketua aktivisnya, Datuk Nadzim Johan turut berharap bantuan pembangunan semula kedai yang terbakar itu dapat disegerakan.

Semalam, satu perbincangan antara Menteri Wilayah Persekutuan, Tan Sri Annuar Musa dan Dewan Bandaraya Kuala Lumpur berhubung tindakan susulan yang akan diambil berhubung isu itu.

Tragedi kebakaran yang berlaku menyebabkan lebih 40 kedai di Pasar Datuk Keramat terbakar dan tidak melibatkan sebarang kemalangan jiwa.


19 sekolah rendah di Parlimen Titiwangsa bakal nikmati projek 'Smart Classroom'

KUALA LUMPUR, 23 Mac - Sebanyak 19 buah sekolah rendah di kawasan Parlimen Titiwangsa akan menikmati projek 'Smart Classroom' bernilai RM2.85 juta.

Menurut Menteri Pembangunan Wanita, Keluarga dan Masyarakat, Datuk Seri Rina Mohd Harun, melalui projek 'Smart Classroom' itu, bilik darjah akan dilengkapi dengan peralatan elektronik untuk mengukuhkan pembelajaran dan pengajaran.

Datuk Seri Rina melancarkan projek Smart Classroom Sekolah-Sekolah Rendah Cawangan Titiwangsa di ibu negara.


KWP belanja RM151.3 juta untuk Inisiatif Wilayah Cakna

KUALA LUMPUR, 23 Mac - Sebanyak RM151.3 juta dibelanjakan Kementerian Wilayah Persekutuan (KWP) menerusi Inisiatif  Wilayah  Cakna yang berjaya memberi manfaat kepada kira-kira 530,000 individu.

Menteri Wilayah Persekutuan Tan  Sri  Annuar  Musa berkata inisiatif merupakan komitmen menjana semula ekonomi rakyat yang terkesan susulan pelaksanaan Perintah Kawalan Pergerakan (PKP).

Beliau  berucap  dalam Istiadat  Pengurniaan Darjah  Kebesaran, Bintang dan Pingat Wilayah Persekutuan 2021 di Istana Negara.


Kemarau antara punca masalah air di Perlis

KUALA KANGSAR, 23 Mac - Kadar Air Tidak Terhasil (NRW) yang tinggi, selain kemarau antara punca masalah air di Perlis.

Menteri Alam Sekitar dan Air, Datuk Seri Tuan Ibrahim Tuan Man, menjelaskan, setakat ini terdapat kira-kira 60 peratus paip lama di Perlis, perlu ditukar.

Ketika ini, Syarikat Air Perlis (SAP) sedang giat membekalkan air kepada penduduk.  Ini termasuk menghantar lori tangki air ke kawasan yang terputus bekalan sebagai langkah penyelesaian jangka pendek.

Datuk Seri Tuan Ibrahim, menyempurnakan Majlis Perasmian dan Penyerahan Projek Pembangunan Lembangan Sungai Bersepadu (PLSB) Sungai Perak Fasa 1, Living River - Bike Trail dari Chenderoh ke Jambatan Victoria, Kuala Kangsar.

Projek itu yang siap pada 6 Disember lepas, merupakan sebahagian komponen PLSB bernilai RM2 juta di bawah Rancangan Malaysia Ke-11.

Jalan kampung sedia ada, dan rizab sungai serta jalan Jabatan Kerja Raya (JKR) sejauh 25 kilometer, dijadikan sebagai laluan berbasikal.  Ia selaras hasrat Kementerian Alam Sekitar dan Air untuk membina 137 kilometer jajaran denai sungai, tahun ini.


Riadah mandi pantai bertukar tragedi

KOTA TINGGI, 23 Mac- Seorang pemuda, Muhammad Hariz Farhat Omar (23) lemas, manakala rakannya, Muhammad Hibatullah Hakim Razak, masih hilang dan dikhuatiri lemas, di Pantai Batu Layar, Kota Tinggi, Johor, kira-kira 11:00 pagi tadi.

Ketika kejadian, kedua–dua mangsa dipercayai sedang mandi di pantai semasa air surut, sebelum ditarik arus.

Komander Operasi dari Balai Bomba dan Penyelamat (BBP) Sebana Cove, Penolong Penguasa Bomba Khairul Surfian Dahari menerusi kenyataan memaklumkan, jenazah Hariz Farhat ditemui orang awam, dicelah batu, 30 meter dari pantai. Seramai 19 anggota bersama dua jentera, sebuah ambulan Unit Bantuan Perkhidmatan Kecemasan (EMRS), serta sebuah bot aluminium, dari BBP Punggai, Penawar, dan Skudai, digerakkan ke lokasi kejadian.  Pasukan Keluaran Operasi Jabatan Bomba dan Penyelamat (JBPM) Negeri, sedang giat menjalankan operasi mencari Hibatullah di sekitar lokasi.


Sultan Johor berkenan kurnia darjah kebesaran negeri

JOHOR BAHRU, 23 Mac- Sultan Johor, Sultan Ibrahim Sultan Iskandar berkenan mengurniakan darjah kebesaran sempena Ulang Tahun Keputeraan Rasmi baginda hari ini.

Turut berangkat pada Majlis Pengurniaan Darjah di Balai Mengadap Istana Bukit Serene, Johor Bahru, ialah Permaisuri Johor, Raja Zarith Sofiah Almarhum Sultan Idris Shah.

Sultan Johor berkenan mengurniakan Darjah Kerabat Johor Yang Amat Dihormati Pangkat Kedua kepada Raja Puan Besar Perak, Raja Nazhatul Shima Almarhum Sultan Idris Shah.  Menteri Besar Johor, Datuk Hasni Mohammad pula dikurniakan Darjah Mahkota Johor Yang Amat Mulia Pangkat Pertama Dato' Sri Paduka Mahkota Johor yang membawa gelaran Datuk.

Darjah Sultan Ibrahim Johor Yang Amat Disanjungi Pangkat Kedua Datuk Mulia Sultan Ibrahim Johor (DMIJ) yang juga membawa gelaran 'Datuk', dikurniakan kepada Pegawai Daerah Johor Bahru, Datuk Abdul Rahman Salleh; Datuk Bandar Majlis Bandaraya Pasir Gudang, Datuk Asman Shah Abd Rahman dan Timbalan Mufti Johor, Datuk Ahmad Faisal Mohamed.  Sementara itu, lima penerima dikurniakan Darjah Sultan Ibrahim Johor Yang Amat Disanjungi Pangkat Ketiga Setia Mulia Sultan Ibrahim Johor (SIJ).  Penerima SIJ ialah Pegawai Daerah Kota Tinggi, Hazlina Jalil; Pegawai Daerah Kulai, Zainor Adani; Pengarah Hospital Sultanah Aminah Johor Bahru, Dr. Mohtar Pungut @ Ahmad; Timbalan Pengarah Kesihatan Negeri Johor, Dr. Shaharom Nor Azian Che Mat Din dan Kadi Besar Negeri Johor, Halid Sono.


DKBPWP: Menteri Kewangan dahului 143 penerima

KUALA LUMPUR, 23 Mac- Menteri Kewangan, Tengku Datuk Seri Zafrul Abdul Aziz mendahului senarai 143 penerima Darjah Kebesaran, Bintang dan Pingat Wilayah Persekutuan (DKBPWP) sesi pertama yang dianugerahkan oleh Yang Dipertuan Agong, Al-Sultan Abdullah Riayatudin Al-Mustafa Billah Shah.  Istiadat yang berlangsung di Istana Negara itu menyaksikan Tengku Datuk Seri Zafrul dikurniakan Darjah Seri Utama Mahkota Wilayah (SUMW) yang membawa gelaran Datuk Seri Utama.

Penerima lain yang turut dikurniakan SUMW adalah Menteri Besar Pahang, Datuk Seri Wan Rosdy Wan Ismail.  Pada istiadat itu juga 15 penerima dikurniakan Darjah Kebesaran Seri Mahkota Wilayah (SMW) yang membawa gelaran Datuk Seri, antaranya Menteri Tenaga dan Sumber Asli, Datuk Seri Dr. Shamsul Anuar Nasarah dan Menteri di Jabatan Perdana Menteri (Parlimen dan Undang-undang), Datuk Seri Takiyuddin Hassan.  Sementara itu, 41 individu telah dianugerahkan Darjah Kebesaran Panglima Mahkota Wilayah (PMW) yang membawa gelaran Datuk termasuk Menteri Kanan Pendidikan, Datuk Dr. Mohd Radzi Jidin dan Menteri Perumahan dan Kerajaan Tempatan, Datuk Zuraida Kamaruddin.  Selain itu, 21 individu menerima Darjah Kebesaran Johan Mahkota Wilayah (JMW) manakala 26 individu lagi dianugerahi Darjah Kebesaran Kesatria Mahkota Wilayah (KMW).  Tidak ketinggalan, 11 individu dianugerahkan Darjah Kebesaran Ahli Mahkota Wilayah (AMW) dan 27 individu menerima Darjah Kebesaran Pingat Pangkuan Mahkota Wilayah (PPW).  Kali ini DKBPWP turut dikurniakan kepada anggota barisan hadapan yang bertungkus lumus memerangi penularan wabak COVID-19.  Turut hadir pada istiadat tersebut, Perdana Menteri, Tan Sri Muhyiddin Yassin.


Agong zahir ucapan tahniah kepada penerima darjah kebesaran

KUALA LUMPUR, 23 Mac- Amalan dan dasar pembangunan bandar raya di seluruh negara perlu merangkumi strategi baharu dengan menitikberatkan elemen daya tahan yang tinggi.Yang Dipertuan Agong, Al-Sultan Abdullah Riayatuddin Al-Mustafa Billah Shah bertitah, langkah itu perlu dalam menghadapi apa juga kemungkinan pada masa hadapan.

Bagi mencapai maksud tersebut, baginda bertitah, kerajaan harus memberi tumpuan kepada peningkatan kualiti persekitaran, menggubal strategi pengurusan kepadatan penduduk yang mampan.

Baginda turut meminta supaya kerajaan menitikberatkan pengurusan perbandaran yang dinamik menerusi integrasi antara semua agensi. Al-Sultan Abdullah bertitah demikan pada Istiadat Pengurniaan Darjah Kebesaran, Bintang, dan Pingat sempena Hari Wilayah Persekutuan di Istana Negara.  Titah baginda, penggunaan teknologi pintar akan turut berupaya memberi kesinambungan kepada infrastruktur kritikal semasa berdepan bencana dan krisis.  Dalam titah tersebut, Al-Sultan Abdullah turut menzahirkan ucapan tahniah kepada semua penerima darjah kebesaran.


COVID-19: 10 kluster baharu dikenal pasti

KUALA LUMPUR, 22 Mac- Sepuluh kluster baharu COVID-19 dikenal pasti hari ini melibatkan tujuh negeri.

Lapan berkaitan tempat kerja dan dua dalam komuniti.

Dua kluster baharu melibatkan tempat kerja di kesan di Kuala Lumpur iaitu Kluster Taman Tunku dan Kluster Tapak Bina Jalan Usahawan, masing-masing mencatatkan tujuh dan 73 kes positif.Manakala dua kluster di Johor melibatkan Kluster Batu 22 dan Kluster Jalan Tenteram yang dikesan hasil saringan individu bergejala, masing-masing mencatatkan 13 dan sepuluh kes positif.Kluster Jalan Kemajuan pula melibatkan pengunjung dan pekerja sebuah restoran di Labuan mencatatkan sembilan kes positif.Kluster baharu juga melibatkan tempat kerja iaitu Kluster Jalan Helang di selangor telah mencatatkan 13 kes positif.Kluster Jalan Gambang di Pahang pula mencatatkan 24 kes positif dan Kluster Industri Permata di Negeri Sembilan mencatatkan 28 kes positif. Dua lagi kluster baharu melibatkan komuniti pula masing-masing, Kluster Rajang di Sarawak dengan 29 kes positif dan Kluster Jalan Belimbing di Johor dengan sepuluh kes positif.


Vaksin COVID-19: KKMM pastikan capaian internet yang baik

KUANTAN, 22 Mac- Kementerian Komunikasi dan Multimedia (KKMM) akan turut sama membantu melancarkan proses vaksinasi bagi fasa tiga dan empat dengan menyediakan capaian internet yang baik di setiap pusat suntikan.Ini kerana, fasiliti seperti dewan dan bangunan akan digunakan sebagai pusat suntikan setempat selain daripada hospital dan klinik bagi menampung jumlah penerima vaksin itu nanti.

Menterinya, Datuk Saifuddin Abdullah, Suruhanjaya Komunikasi dan Multimedia Malaysia (SKMM) akan digerakkan bagi menyediakan capaian internet yang baik di setiap lokasi terutama membabitkan kawasan di pendalaman.

Berhubung pendaftaran vaksinasi, Jabatan Penerangan akan meningkatkan lagi kekerapan membuat hebahan melalui program ‘Info On Wheel’ di seluruh negara.Datuk Saifuddin ditemui media, selepas program Jelajah Malaysia Prihatin di Indera Mahkota, Kuantan, Pahang.


Vaksin COVID-19: Sikap 'tunggu dan lihat' punca kadar pendaftaran masih rendah

PUTRAJAYA, 22 Mac- Menteri Sains, Teknologi dan Inovasi, Khairy Jamaluddin percaya sikap 'tunggu dan lihat' masyarakat menjadi faktor kadar pendaftaran Program Imunisasi COVID-19 Kebangsaan masih rendah.Bagaimanapun, beliau yakin ia akan meningkat dari semasa ke semasa, setelah individu melihat orang lain di sekelilingnya sudah divaksin.

Setakat semalam, lebih 6 juta individu telah mendaftar sebagai penerima vaksin, bersamaan 25.4 peratus daripada populasi negara ini. 412,342 individu pula telah menerima suntikan dos pertama, manakala 16,368 telah lengkap menerima kedua-dua dos.

Beliau ditemui pada sidang media di Putrajaya.


Kapten, kru kapal warga asing mengaku tidak bersalah seludup rokok RM47.1 juta

PONTIAN, 22 Mac - Seorang kapten dan kru kapal asing mengaku tidak bersalah di Mahkamah Majistret Pontian atas tuduhan mengimport rokok seludup bernilai RM47.1 juta awal bulan ini.  Tertuduh, Myint Aung, warga Mynmar dan Seah Thein Lye, warga Singapura membuat pengakuan tersebut selepas pertuduhan dibacakan di hadapan Majistret Nur Azzuin Abdul Moati.

Mereka didakwa bersama-sama sembilan lagi kru kapal membawa masuk 70 juta batang rokok pelbagai jenama dalam sebuah kapal MV Chita di berhampiran Pulau Kukup, pada malam 8 Mac lalu.  Namun sembilan lagi kru kapal tersebut warga Myanmar tidak dituduh hari ini, berikutan tidak memahami bahasa Inggeris.  Mahkamah menetapkan jaminan RM20,000 seorang dengan dua penjamin warga tempatan. Sebutan kes ditetapkan 21 April.


RMK-12: Kerajaan Persekutuan jamin layanan adil untuk bangunkan Sabah

KOTA KINABALU, 22 Mac- Kerajaan Persekutuan menekankan layanan adil untuk Sabah dalam membentuk dan merancang Rancangan Malaysia Ke-12 (RMK-12), dengan menyalurkan peruntukan sumber kewangan secara saksama dalam membangunkan negeri itu.

Ketika menyuarakan komitmen itu, Perdana Menteri, Tan Sri Muhyiddin Yassin mengakui dalam konteks jurang pembangunan, negeri berkenaan masih ketinggalan dalam beberapa aspek jika dibandingkan dengan negeri lain di Semenanjung, justeru itu Kerajaan Persekutuan bersedia untuk mengurangkan jurang pembangunan berkenaan.

Antara projek pembangunan utama di Sabah yang sedang dilaksanakan adalah projek Lebuhraya Pan Borneo (LPB) Sabah, sebuah projek yang akan mengubah keadaan bagi pembangunan dan kehidupan rakyat Negeri Di Bawah Bayu. Selain itu, Projek Pembesaran Pelabuhan Kontena Sapangar Bay, projek menaik taraf 50 Sekolah Daif secara Sistem Binaan Berindustri (IBS) dan projek Jalan Perhubungan Desa Negeri Sabah juga dijangka memberi manfaat dalam usaha meningkatkan aktiviti ekonomi di Sabah.Langkah-langkah yang diambil ini dijangka dapat memastikan pembangunan sosioekonomi yang seimbang demi kesejahteraan penduduk di Sabah.

Beliau ditemui ketika merasmikan Sesi Balai Rakyat Wawasan Kemakmuran Bersama 2030 di Kota Kinabalu, Sabah.


COVID-19: 1,495 kes sembuh

KUALA LUMPUR, 22 Mac- Kes sembuh COVID-19 hari ini berjumlah 1,495 kes, sekaligus menjadikan jumlah keseluruhan kes sembuh adalah sebanyak 318,784.

Jumlah kes sembuh harian ini mengatasi kes jangkitan baharu yang hari ini dicatat sebanyak 1,116.

Manakala jumlah kes aktif berkurangan kepada 14,134.

Dukacita dimaklumkan, terdapat lima kes kematian akibat COVID-19 telah dilaporkan hari ini yang menjadikan jumlah kes kematian sebanyak 1,238 kes.


Tanggungjawab, integriti mampu selamatkan hutan - MB Kedah

ALOR SETAR, 22 Mac - Kakitangan Jabatan Perhutanan Kedah diingatkan supaya mengekalkan integriti dalam menjalankan tanggungjawab memelihara dan memulihara sumber hutan.

Menteri Besarnya, Muhammad Sanusi Md Nor berkata, kebertanggungjawaban tersebut dapat mengelakkan hutan daripada diterokai aktiviti haram.

Jelas beliau, integriti penting untuk mengawal selia hutan negeri seluas 341,976 hektar yang berstatus Hutan Simpan Kekal.

Malah, terdapat lebih kurang 133,791 hektar dikelaskan sebagai Hutan Perlindungan.

Beliau ditemui pada Program Santai Menteri Besar Kedah Bersama Warga Perhutanan Negeri sempena Majlis Sambutan Hari Hutan Antarabangsa Peringkat Negeri Kedah 2021 di Alor Setar.


Pendaftaran untuk pemvaksinan rakyat Labuan masih pada tahap rendah

LABUAN, 22 Mac - Lebih ramai masyarakat di Labuan diseru agar mendaftar bagi mendapatkan suntikan vaksin COVID-19.

Ini kerana jumlah pendaftaran untuk pemvaksinan dalam kalangan penduduk di wilayah itu masih pada tahap rendah.

Pengerusi Majlis Perwakilan Penduduk (MPP) Zon Labuan, Mohd Dzulfaizal Ab Manan berkata, pihaknya telah bekerjasama dengan Jabatan Kesihatan Labuan bagi mengagihkan borang pendaftaran untuk vaksinasi kepada penduduk kampung di seluruh Labuan. Borang tersebut juga boleh diperoleh daripada ketua-ketua kampung mengikut subzon yang telah ditetapkan. Jelasnya, menerusi maklumat yang diperoleh daripada Jawatankuasa Khas Jaminan Akses Bekalan Vaksin COVID-19 (JKJAV), setakat ini hanya 20,311 individu yang telah mendaftar untuk menerima vaksin di Labuan.  Dzulfaizal ditemui pemberita selepas program pengagihan beras melalui program MyBeras@Wilayah di Kg Lubok Temiang.


KOTA BHARU, 22 Mac - Datuk Seri Takiyuddin menegaskan Parlimen hanya akan bersidang selepas tempoh darurat berakhir. Beliau berkata, sehingga ke saat itu terpulang kepada Yang Di-Pertuan Agong untuk memperkenan tarikh sesuai untuk Parlimen kembali bersidang.


Pengusiran diplomatik di Kedutaan Korea Utara selaras Artikel 9 Konvensyen Vienna Mengenai Hubungan Diplomatik 1961

KUALA LUMPUR, 22 Mac - Pengusiran kesemua petugas diplomatik di Kedutaan Korea Utara di Kuala Lumpur selaras dengan Artikel 9 Konvensyen Vienna Mengenai Hubungan Diplomatik 1961

Pengusiran itu juga sejajar dengan keputusan kerajaan yang diumumkan oleh Wisma Putra, Jumaat lalu.

Menteri Luar, Datuk Seri Hishammuddin Tun Hussein menerusi kenyataan media memaklumkan, kerajaan mengambil tindakan tersebut sebagai tindak balas terhadap keputusan unilateral yang sama sekali tidak bertanggungjawab oleh Kerajaan Korea Utara yang memutuskan hubungan diplomatik dengan Malaysia.

Jelas Datuk Seri Hishamuddin, tindakan kerajaan adalah perlu bagi melindungi kedaulatan negara dan mempertahankan kepentingannya.

Ia sebagai peringatan bahawa Malaysia tidak akan bertolak ansur terhadap sebarang percubaan untuk mencampuri urusan dalaman dan sistem kehakiman negara.

Selain mencemarkan sistem tadbir urus, dan sentiasa ingin mewujudkan ketegangan dengan melanggar undang-undang antarabangsa.

Kira-kira 11.00 pagi semalam , semua pegawai dan kakitangan Kedutaan Korea Utara mengosongkan bangunan kedutaan mereka di ibu negara, selepas diberi tempoh 48 jam oleh Wisma Putra.


Hubungan baik dengan kerajaan persekutuan pastikan rakyat Sabah terbela

KOTA KINABALU, 22 Mac - Perdana Menteri, Tan Sri Muhyiddin Yassin mendukung usahasama padu Kerajaan Negeri di bawah Gabungan Rakyat Sabah (GRS) bagi membangun dan membela nasib rakyat Sabah.

Ini dapat dilihat dalam peralihan kerajaan negeri Sabah membentuk kerajaan dalam masa sama berdepan cabaran penularan COVID-19.

Tan Sri Muhyiddin berkata, perjuangan GRS belum selesai dengan memenangi pilihan raya umum negeri, sebaliknya baru bermula dengan membela nasib rakyat.

Beliau yang juga Pengerusi Perikatan Nasional (PN) berkata, persefahaman kukuh dalam kalangan pemimpin menyakinkan rakyat untuk memberi GRS peluang meneraju tampuk pimpinan kerajaan negeri Sabah.

Dalam amanatnya Tan Sri Muhyiddin turut menekankan hubungan baik antara Kerajaan Persekutuan dan Kerajaan Negeri Sabah sentiasa dipelihara agar rakyat negeri itu tidak tercicir menerima manfaat pelbagai pakej bantuan yang disalurkan bagi membantu rakyat yang terkesan dengan COVID-19.

Tan Sri Muhyiddin menyampaikan amanat dalam Majlis Makan Malam anjuran GRS di Kota Kinabalu.

Lawatan Rasmi Perdana Menteri ke Sabah merupakan kali pertama selepas GRS membentuk kerajaan.


Daerah Keningau kawasan pertama dikenakan PKP secara bersasar

KUALA LUMPUR, 21 Mac - Daerah Keningau menjadi kawasan pertama dalam negara dikenakan Perintah Kawalan Pergerakan (PKP) secara bersasar.

Menteri Kanan Pertahanan, Datuk Seri Ismail Sabri Yaakob menerusi kenyataannya memaklumkan, setelah membuat penilaian risiko bersama pelbagai agensi dalam Jawatankuasa Teknikal PKP dan atas nasihat Kementerian Kesihatan Malaysia, pelaksanaan PKP itu akan bermula esok sehingga 4 April 2021.

Jelasnya, KKM mengesahkan terdapat peningkatan kes positif harian secara mendadak di daerah tersebut.

Sebanyak 42 kes telah direkodkan hasil saringan secara bersasar di Kg. Lingkudau yang juga telah dilaksanakan Perintah Kawalan Pergerakan Diperketatkan (PKPD).

Pelaksanaan PKP ini bagi memudahkan KKM melaksanakan saringan secara bersasar serta mengesan beberapa lagi kontak rapat serta mengawal pergerakan penduduk di daerah itu.

Dalam perkembangan berkaitan, PKPD di Kampung Tanah Merah, Kota Marudu, Sabah akan ditamatkan esok seperti yang dijadualkan.

KKM telah melaksanakan 65 ujian saringan dan merekodkan 26 kes positif di lokaliti tersebut.


Lawatan rasmi Perdana Menteri dua hari ke Sabah kukuhkan kerjasama kerajaan negeri dan persekutuan

PUTRAJAYA, 21 Mac - Perdana Menteri, Tan Sri Muhyiddin Yassin dijangka tiba di Sabah petang ini untuk lawatan rasmi dua hari.

Lawatan itu akan memperkukuhkan lagi kerjasama sedia ada antara kerajaan negeri dan persekutuan, sekali gus memudahkan perancangan pembangunan menyeluruh negeri di bawah bayu.

Lawatan itu juga dijangka dapat memastikan hala tuju pelan pembangunan Sabah Maju Jaya yang baharu dibentuk Kerajaan GRS bergerak seiring dengan Wawasan Kemakmuran Bersama di peringkat nasional.

Ini merupakan lawatan sulung Perdana Menteri ke Sabah, selepas Gabungan Rakyat Sabah (GRS) yang terdiri Perikatan Nasional (PN), Barisan Nasional (BN) dan Parti Bersatu Sabah (PBS) membentuk kerajaan negeri selepas memenangi Pilihan Raya Negeri Sabah September tahun lepas.

Perdana Menteri akan memulakan lawatan dengan menghadiri Program Pimpinan Bersama Rakyat di Magellan Sutera Harbour Resort, Kota Kinabalu.

Pada hari kedua lawatan, Tan Sri Muhyiddin dijadual menghadiri taklimat dan sesi Balai Rakyat 'Makmur Bersama Sabah 2030' di Pusat Pentadbiran Negeri Sabah dan turut dijadual melawat Pusat Vaksinasi COVID-19 daerah Kota Kinabalu di Kompleks Pentadbiran Kerajaan Persekutuan.

Perdana Menteri kemudian dijadual mengadakan kunjungan hormat kepada Yang Dipertua Negeri Sabah Tun Dr. Juhar Mahiruddin di Istana Negeri.

Seterusnya, menghadiri pelancaran Projek Lok Kawi Resort City dan majlis menandatangani memorandum persefahaman inisiatif pelaburan asing serta domestik di Pusat Konvensyen Antarabangsa Sabah.

Beliau juga akan turun padang beramah mesra bersama rakyat Sabah pada program Ziarah Prihatin golongan B40 sekitar Kota Kinabalu sebelum berlepas pulang ke Kuala Lumpur.


49 buah rumah bakal dibina untuk asnaf di Perlis

ARAU, 20 Mac - Tenaga Nasional Berhad (TNB) memperuntukkan sebanyak RM2.45 juta bagi tempoh 2018 hingga 2020 bertujuan membina 49 buah rumah di Perlis.

Projek Baiti Jannati yang diteruskan pada tahun ini menyasarkan untuk membina dua buah rumah untuk asnaf terpilih dengan peruntukan bernilai RM100,000.

Pengurus Besar Negeri Pulau Pinang, Perlis, Kedah, Bahagian Strategi dan Kawal Selia TNB, Ir Azmi Md Yusof berkata, bagi Projek Mesra Rakyat untuk bukan Islam pula sehingga Disember 2020, seramai 23 orang penerima telah mendapat manfaat daripada projek ini melibatkan perbelanjaan sebanyak RM790,000.

Sementara bagi tahun ini, dua buah rumah lagi akan dibina untuk golongan yang terpilih.

Beliau berkata demikian selepas mengiringi Raja Muda Perlis, Tuanku Syed Faizuddin Putra Jamalullail mengambil bahagian dalam program MAIPs Peduli Menjejaki dan Menyantuni Asnaf bertemakan 'BETTER. BRIGHTER' anjuran bersama MAIPs dan TNB.


Katalog Perundangan Negeri Melaka, usaha ke arah perkhidmatan lebih efektif dan cekap

AYER KEROH, 20 Mac - Katalog Perundangan Negeri Melaka dilancarkan dalam usaha menambahbaik tadbir urus dan kawal selia peraturan bagi menjamin penyampaian perkhidmatan lebih efektif dan cekap.

Ketua Menteri, Datuk Seri Sulaiman Md Ali berkata, penerbitan kandungan berkenaan merupakan inisiatif bersama Perbadanan Produktiviti Malaysia (MPC) dan Pejabat Penasihat Undang-undang Negeri dalam melaksanakan program Amalan Baik Peraturan (GRP) di negeri itu.

Beliau berkata demikian pada majlis pelancaran katalog berkenaan di Seri Negeri, Ayer Keroh. Jelasnya, katalog yang mengambil masa lebih setahun untuk dihasilkan itu diharap dapat dijadikan rujukan semua pihak berkepentingan di masa akan datang. Turut diadakan dalam majlis berkenaan, majlis bacaan ikrar 52 pegawai Pejabat Penasihat Undang-undang Negeri Melaka.


Dua belia dilantik ahli baharu MAIPk

IPOH, 19 Mac - Sultan Perak, Sultan Nazrin Muizzuddin Shah berkenan melantik dua belia, Wan Mohammad Afiq Wan Aris Fathillah dan Ezatul Farita Rohawi sebagai anggota Majlis Agama Islam dan Adat Melayu Perak (MAIPk).

Baginda bertitah, golongan belia perlu diberikan kepercayaan untuk terlibat secara aktif, berada di barisan hadapan dan meremajakan program-program di bawah anjuran MAIPk.

Baginda bertitah selepas menyempurnakan Majlis Pengurniaan Watikah Pelantikan Hakim-Hakim Syariah Negeri Perak dan Anggota MAIPK di Kompleks Islam Darul Ridzuan.  Pada majlis tersebut, Sultan Nazrin turut berkenan mengurniakan watikah pelantikan Hakim Mahkamah Utama Syariah, Hakim Mahkamah Rayuan Syariah, Hakim Mahkamah Tinggi Syariah, Ketua Pendaftar Mahkamah Utama Syariah dan Anggota MAIPk.  Wan Mohammad Afiq, 23 tahun yang juga Naib Presiden (Remaja) Gerakan Belia 4B Malaysia berkelulusan Diploma Teknologi Maklumat dari Universiti Sultan Azlan Shah. Manakala, Ezatul Farita, 33 tahun, Naib Pengerusi Wanita GPMS Perak dan berkelulusan Ijazah Sarjana Muda Sains (Kepujian) Teknologi Makanan dari Universiti Teknologi Mara.


'This is Pahang' tema baharu pelancongan bantu industri terjejas

KUANTAN, 19 Mac - 'This is Pahang' merupakan tema baharu pelancongan di negeri Pahang.

Pelancaran tema tersebut diyakini berupaya merancakkan kembali sektor pelancongan di negeri itu yang terjejas teruk akibat COVID-19.

Menteri Besar Pahang, Datuk Seri Wan Rosdy Wan Ismail ketika melancarkan tema baharu itu berkata, langkah itu bagi membantu mempromosikan produk pelancongan yang terjejas susulan pelaksanaan Perintah Kawalan Pergerakan.  Pemilihan tema baharu 'This Is Pahang' bagi menggantikan 'Pahang Simply Awesome' yang digunakan sejak 2019. Industri ini menunjukkan penurunan 46.87% dalam tempoh pandemik.


Syarikat berdepan tindakan penggulungan dijangka berkurang

PUTRAJAYA, 19 Mac - Bilangan syarikat berdepan tindakan penggulungan dijangka berkurang tahun ini.

Ini berikutan ambang keterhutangan dinaikkan daripada RM10,000 kepada RM50,000.

Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi berkata sejumlah lebih 3,000 syarikat yang berdepan dengan tindakan penggulungan pada 2018 dan hampir 4,000 pada 2019.

Beliau bercakap kepada media sempena Setahun Kerajaan Malaysia Prihatin di Putrajaya.

Pengumuman Perdana Menteri Tan Sri Muhyiddin Yassin mengenai kenaikan yang bersifat kekal itu bertujuan membantu syarikat yang terkesan akibat pandemik COVID-19.


Syarikat kapal dihadapkan ke mahkamah atas tuduhan rasuah

SHAH ALAM, 19 Mac - Sebuah syarikat penyewaan kapal menjadi organisasi komersial pertama di negara ini dihadapkan ke mahkamah atas pertuduhan memberi suapan untuk mendapatkan kontrak penyewaan kapal tahun lalu.

Syarikat Pristine Offshore Sdn Bhd didakwa di Mahkamah Sesyen Shah Alam atas pertuduhan memberi suapan bernilai RM321,350.

Syarikat yang diwakili pengarah baharunya, Datuk Abdul Kamal Mohd Mydeen, bagaimanapun mengaku tidak bersalah dihadapan Hakim Rozilah Sallah. Mengikut pertuduhan, syarikat itu telah melakukan kesalahan kerana seorang pengarahnya yang bernama Chew Ben Ben telah menyogok ketua pegawai operasi sebuah syarikat.

Sogokan bagi memastikan syarikat itu dianugerahkan subkontrak penyewaan kapal dalam kerja-kerja cari gali minyak.

Tarikh sebutan semula kes pada 25 Mei.


Isu rasuah: Seorang lagi anggota JPJ direman

ALOR SETAR, 19 Mac - Seorang anggota Jabatan Pengangkutan Jalan (JPJ) direman seminggu bagi membantu siasatan selepas disyaki menerima suapan daripada pengusaha dan pekerja syarikat pengangkutan.

Perintah reman dikeluarkan Penolong Pendaftar Mahkamah Alor Setar, Jamaludin Elias selepas mendapat permohonan daripada Suruhanjaya Pencegahan Rasuah Malaysia (SPRM).

Anggota JPJ yang berusia 47 tahun itu ditahan di Pejabat SPRM, Alor Setar, ketika hadir memberi keterangan.  Dia disyaki menerima suapan, sebagai balasan tidak mengambil tindakan undang-undang ke atas lori milik syarikat pengusaha yang telah melakukan kesalahan dibawah Akta Pengangkutan Jalan 1987.  Penahanan anggota terbabit adalah susulan tangkapan terhadap 44 individu dalam operasi besar-besaran di lima negeri baru-baru ini.

Mereka dipercayai menerima antara RM150 hingga RM3,000 sebulan membabitkan jumlah keseluruhan RM1.64 juta.


'Datuk Seri' berdepan empat tuduhan rasuah

KUALA LUMPUR, 19 Mac - Individu yang mendakwa dirinya bergelar Datuk Seri dihadapkan ke Mahkamah Sesyen Kuala Lumpur atas empat tuduhan menerima rasuah berjumlah RM176,000.

Mengikut pertuduhan yang dibacakan, dia menerima rasuah tersebut di Bukit Bintang sebagai balasan untuk dia dan pembantunya menyelesaikan kes serta melepaskan 22 orang tahanan imigresen warga China.  Tertuduh Mohammed Al Faizal Mohammed Ibrahim, 45 tahun, mengaku tidak bersalah dan mohon dibicarakan.  Turut didakwa adalah pembantunya, Mariam Beevi M. Sultan Alaudin, kerana menerima rasuah berjumlah RM33,000.  Mahkamah membenarkan tertuduh diikat jamin RN50,000 dengan seorang penjamin dan kes akan disebut semula pada 21 April depan.


Melaka teliti struktur pokok ikonik elak risiko tumbang

AYER KEROH, 18 Mac - Kerajaan Negeri Melaka meminta pihak berkaitan untuk menjalankan kajian struktur semua pokok di negeri itu terutamanya yang berusia lebih puluhan tahun.

Ketua Menteri, Datuk Seri Sulaiman Md Ali berkata, ia bagi memastikan tahap kesuburan pokok-pokok terbabit.

Ujarnya, kajian itu juga penting bagi mencari kaedah terbaik dengan kepakaran yang ada untuk meningkatkan semula tahap penjagaan dan kesuburan pokok-pokok terbabit.

Beliau berkata demikian pada sidang media mingguan Pasca Mesyuarat Exco Kerajaan Negeri di Seri Negeri, Ayer Keroh. Datuk Seri Sulaiman mengulas insiden pokok ikonik jenis Batai Laut berusia lebih 120 tahun yang ditanam sejak zaman penjajahan British di kawasan Bangunan Stadthuys atau ‘bangunan merah’ yang tumbang semalam. Kejadian kira-kira pukul 6.30 pagi itu dipercayai berpunca daripada akarnya yang telah reput.


PKPD di Rumah Sewa Anong dan Rumah Sewa Beverly Hills dilanjutkan sehingga 25 Mac

KUALA LUMPUR, 17 Mac - Perintah Kawalan Pergerakan Diperketatkan (PKPD) membabitkan Rumah Sewa Anong, Bintulu, Sarawak dilanjutkan seminggu lagi hingga 25 Mac 2021.

Turut dilanjutkan, PKPD di Rumah Sewa Beverly Hills, Bintulu, Sarawak.

Menteri Kanan Pertahanan, Datuk Seri Ismail Sabri Yaakob menerusi kenyataannya memaklumkan, sebanyak 1,407 ujian saringan COVID-19 telah dilakukan setakat ini dengan 85 kes dikesan positif.

Kementerian Kesihatan juga mengesahkan penularan kes melibatkan penduduk di rumah sewa terbabit masih berlaku.

Pada awalnya, PKPD di kedua-dua kawasan terbabit dijadual tamat esok.


Suami isteri ditahan rentas negeri tanpa kebenaran

KULIM, 17 Mac - Sepasang suami isteri ditahan kerana merentas negeri tanpa surat kebenaran.

Bukan itu sahaja, mereka turut dipercayai menghalang tugas penjawat awam ketika melalui sekatan jalan raya (SJR) di Jalan Junjong, Kulim, Kedah.  Ketua Polis Daerah Kulim, Superintendan Azhar Hashim berkata, dalam kejadian pukul 10.45 pagi Isnin lalu, pasangan suami isteri berusia 37 dan 40 tahun itu menaiki kereta bersama seorang kanak-kanak lelaki. Pasangan dari arah Pulau Pinang itu memberi alasan mereka mempunyai urusan pertukaran sekolah anak ke Kedah, namun gagal menunjukkan surat kebenaran rentas negeri atau dokumen berkaitan pertukaran persekolahan.  Katanya, ketika diminta memberi penjelasan kerana merentas diri tanpa surat kebenaran oleh anggota polis bertugas, kedua-dua pasangan itu keluar dari kenderaan dan memaki namun anggota polis terbabit.  Lelaki itu ditahan mengikut Seksyen 186 Kanun Keseksaan dan Peraturan 4 Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan).  Manakala isterinya ditahan mengikut Peraturan 4 Peraturan-Peraturan Pencegahan Dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) (No.2) 2021.


Jom sertai pertandingan 'Cuti-Cuti Malaysia Travel Wishlist 2021'

PUTRAJAYA, 17 Mac - Orang ramai dialu-alukan menyertai pertandingan 'Cuti-Cuti Malaysia Travel Wishlist 2021' dengan menghantar foto destinasi pelancongan menarik beserta cerita pendek yang kreatif menerusi platform media sosial.

Pertandingan anjuran Kementerian Pelancongan, Seni dan Budaya Malaysia (MOTAC) menerusi Tourism Malaysia dan majalah digital pelancongan 'Backpackerz' itu bagi merancakkan kembali pelancongan domestik negara.

Menurut Menterinya, Datuk Sri Hajah Nancy Shukri, inisiatif untuk mempergiat digitalisasi pelancongan itu selari dengan Dasar Pelancongan Negara (DPN) 2020-2030.

Pertandingan yang bermula hari ini sehingga 2 April itu menawarkan pelbagai hadiah menarik antaranya wang tunai bernilai RM4,000 dan telefon bimbit berjenama.

Untuk maklumat lanjut mengenai pertandingan itu, orang ramai boleh melayari Facebook rasmi Backpackerzmag.


Pengetua tadika ditahan bantu siasatan kanak-kanak maut dalam kereta

SUNGAI PETANI, 17 Mac - Polis menahan seorang pengetua tadika bagi membantu siasatan berhubung kematian seorang kanak-kanak lelaki berusia tiga tahun 11 bulan dalam sebuah kereta di Sungai Petani, Kedah. Suspek berumur 49 tahun itu direman selama 3 hari dan sebuah kereta turut dirampas.

Ketua Polis Daerah Kuala Muda Asisten Komisioner , ACP Adzli Abu Shah berkata,dalam kejadian 7.45 pagi semalam, mangsa dikatakan lemas dalam kereta selepas ditinggalkan selama empat jam di hadapan tadika terbabit.

Mangsa dipercayai dijemput kakitangan tadika di rumah pada jam 7.45 pagi.

Bagaimanapun mangsa disedari tiada dalam kelas ketika sesi pulang.  Mangsa kemudiannya ditemukan dalam keadaan terbaring serta tidak sedarkan diri di tempat duduk belakang kereta. Mangsa dibawa ke Hospital Sultanah Bahiyah untuk dibedah siasat dan kes disiasat mengikut Seksyen 31(1) (a) Akta Kanak-kanak 2001.


TERENGGANU : Tiga pengedar syabu diberkas

KEMAMAN, 17 Mac - Tiga lelaki dipercayai pengedar syabu yang bergiat aktif di daerah Kemaman dicekup polis dalam beberapa siri operasi.

Menurut Timbalan Ketua Polis Daerah Kemaman, DSP Mohd Haki Hasbullah,kesemua mereka yang berusia antara 35 hingga 44 tahun itu ditahan bersama sejumlah dadah.

Hasil semakan mendapati salah seorang daripada mereka memiliki 15 rekod jenayah lampau berkaitan dadah.

Siasatan awal mendapati semua suspek bergiat secara solo dan menjadikan aktiviti pengedaran dadah sebagai sumber pendapatan utama. Mereka direman tujuh hari bagi membantu siasatan dan kes itu disiasat mengikut Seksyen 39B Akta Dadah Berbahaya 1952.


Agong lawat Pusat Vaksinasi KKKL dan Proses Vaksinasi COVID-19 ATM

KUALA LUMPUR, 16 Mac - Yang di-Pertuan Agong Al-Sultan Abdullah Ri’ayatuddin Al-Mustafa Billah Shah, berkenan melawat Pusat Vaksinasi Klinik Kesihatan Kuala Lumpur (KKKL) dan Proses Vaksinasi COVID-19 peringkat Angkatan Tentera Malaysia (ATM) di Kem Perdana Sungai Besi.

Keberangkatan tiba baginda di Pusat Vaksinasi Klinik Kesihatan Kuala Lumpur, disambut Menteri Kesihatan, Datuk Seri Dr Adham Baba dan Ketua Pengarah Kesihatan, Tan Sri Dr Noor Hisham Abdullah.

Al-Sultan Abdullah diberi taklimat berkenaan penyimpanan serta melawat tempat penyimpanan vaksin COVID-19.

Seri Paduka kemudiannya dibawa melihat proses pemberian vaksin kepada individu yang layak bagi fasa pertama.

Di Kem Perdana Sungai Besi pula, Al-Sultan Abdullah disambut Menteri Kanan Pertahanan, Datuk Seri Ismail Sabri Yaakob, Panglima Angkatan Tentera, Jeneral Tan Sri Affendi Buang.

Program pemberian vaksin ATM di kem ini, melibatkan 124 pegawai dan anggota dari perkhidmatan darat, laut dan udara.

Sehingga kini ATM telah menerima 40,950 dos daripada 84,240 dos vaksin bagi fasa pertama yang disimpan di lima Pusat Simpanan Vaksin (PSV) ATM di seluruh negara.


Pemandu jengkaut didakwa bunuh isteri

KOTA TINGGI, 16 Mac - Pemandu jengkaut, suspek kes tembak isteri, didakwa di Mahkamah Majistret dan Mahkamah Sesyen Kota Tinggi, Johor atas lima pertuduhan termasuk membunuh isterinya pada awal bulan ini.

Tertuduh, Mohd Hanafi Patahur Rahim mengangguk faham selepas pertuduhan dibacakan di hadapan Majistret, Rashidah Baharom.

Bagaimanapun, tiada pengakuan direkodkan bagi kesalahan membunuh yang dikemukakan mengikut Seksyen 302 Kanun Keseksaan yang membawa hukuman mati mandatori. Hanafi, 43 tahun didakwa membunuh isterinya, Noor Hasliza Alias, 38 tahun di sebuah rumah di Taman Sri Saujana pada 1 Mac iaitu pukul 3.30 pagi.  Mahkamah menetapkan 18 April ini untuk sebutan semula kes tersebut. Sementara itu, di Mahkamah Sesyen, Hakim Zahilah Mohammad Yusoff mengenakan hukuman, enam tahun penjara secara serentak kepada Hanafi selepas dia mengaku bersalah atas empat pertuduhan memiliki dua laras senapang dan puluhan butir peluru tanpa lesen sah.  Pendakwaan dikemukakan mengikut Seksyen 4 Akta Senjata 1960 (206), boleh dihukum mengikut Seksyen 8 akta sama.


SPRM tahan 44 individu termasuk penguat kuasa JPJ berkaitan sindiket lindungi pemandu lori

ALOR SETAR, 16 Mac - Suruhanjaya Pencegahan Rasuah Malaysia (SPRM) menahan 44 individu termasuk anggota Jabatan Pengangkutan Jalan (JPJ) dipercayai terbabit sindiket melindungi pemandu lori yang membawa muatan berlebihan.

Mereka yang ditahan semalam ialah 32 pegawai JPJ dan masing-masing seorang anggota dan bekas anggota trafik polis serta selebihnya orang awam.

Di Kedah, lapan penguat kuasa JPJ antara 10 individu yang dicekup. Kesemua suspek berumur antara 29 hingga 63 tahun termasuk seorang wanita.

Pengarah SPRM Kedah Datuk Shaharom Nizam Abd Manap dalam kenyataannya memaklumkan semua suspek ditahan sekitar Alor Setar dan Kulim, semalam.    Selain lapan penguat kuasa berkenaan, dua yang ditahan adalah seorang pesara serta seorang orang awam.    Mereka disyaki menerima dan memberi suapan daripada pengusaha dan pekerja syarikat pengangkutan sebagai balasan supaya tidak mengambil tindakan undang-undang ke atas lori milik syarikat yang telah melakukan kesalahan di bawah Akta Pengangkutan Jalan 1987.

Sementara itu di Mahkamah Majistret Ipoh, mahkamah membenarkan permohonan reman enam hari ke atas lima individu termasuk tiga penguat kuasa JPJ berkaitan kes yang sama. Penguat kuasa tersebut masing-masing dari Perak, Pahang dan Pulau Pinang serta dua proksi, berusia antara 31 hingga 46 tahun.  Majistret Nur Melati Diana Abdul Wahab mengeluarkan perintah reman tersebut.

Di Mahkamah Majistret George Town pula, tiga kakitangan JPJ Pulau Pinang direman empat hari hingga 19 Mac. Perintah reman dikeluarkan Penolong Pendaftar Muhammad Azam Md Eusoff. Tiga anggota terbabit antara sembilan penguat kuasa JPJ negeri itu yang ditahan semalam.

Mereka dipercayai melindungi pemandu lori yang melakukan kesalahan jalan raya khususnya membawa lebih muatan sekitar Pulau Pinang dengan bayaran bulanan antara RM150 hingga RM3,000 selain membocorkan maklumat operasi.  Kegiatan dipercayai dilakukan sejak 2019 hingga 2020.


Pembakaran terbuka, risiko api mudah merebak

KANGAR, 16 Mac - Jangan lakukan pembakaran secara terbuka.

Nasihat itu diberikan Raja Muda Perlis, Tuanku Syed Faizuddin Putra Jamalullail kepada masyarakat bagi mengelakkan risiko api merebak terlalu cepat dan sukar dikawal terutamanya ketika musim panas ketika ini.

Walaupun keadaan cuaca yang begitu panas, punca kebakaran yang diistilahkan sebagai 'Spontaneous Combustion' agak jarang berlaku di Malaysia kecuali ia dibantu oleh faktor lain terutamanya manusia sendiri.

Tuanku Syed Faizuddin turut menyarankan agar setiap kediaman dapat menyediakan sekurang-kurangnya sebuah alat pemadam api. Peralatan ini boleh digunakan sebagai alat pemadaman diperingkat awal sebelum ketibaan pasukan bomba jika berlaku kebakaran. Demikian titah nasihat baginda ketika menyertai program ‘Sedia Menyelamat - 999’ yang diadakan di Balai Bomba dan Penyelamat Kangar.


Masyarakat perlu diberi pencerahan mengenai ordinan berita tidak sahih

KUALA LUMPUR, 16 Mac - Penguatkuasaan Ordinan Darurat Kuasa-kuasa Perlu (No. 2) 2021 perlu diperjelaskan dengan lebih mendalam kepada setiap lapisan masyarakat.

Pencerahan itu perlu bagi mengelakkan kekeliruan berkaitan dengan fungsi dan peranan ordinan yang diwartakan oleh kerajaan persekutuan.

Menurut Pensyarah Kanan Kolej Undang-Undang Kerajaan dan Pengajian Antarabangsa COLGIS UUM, Dr. Kamarul Zaman Yusoff, perkara itu menuntut kerjasama semua pihak.

Beliau ditemui selepas menjadi tetamu program Bicara Naratif di Angkasapuri.


PPV Dewan Wawasan 2020 Kangar sedia beroperasi bagi vaksinasi fasa kedua dan ketiga

KANGAR, 16 Mac - Pusat Pemberian Vaksin-PPV Dewan Wawasan 2020 Kangar, Perlis kini telah bersedia untuk beroperasi sepenuhnya bagi fasa dua dan tiga.

PPV berkenaan berkeupayaan memberi suntikan sebanyak 1,080 dos sehari.

Ketika ini, pemberian suntikan vaksin COVID-19 fasa satu bagi petugas barisan hadapan di Perlis telah mencapai hampir 75% dari keseluruhan 8,000 dos yang diperuntukkan bagi fasa ini.  Menurut Ketua Pengarah Kesihatan, Tan Sri Dr Noor Hisham Abdullah, persediaan PPV Dewan Wawasan 2020 ini memiliki kemudahan yang baik selain penglibatan pelbagai pihak pemegang taruh dalam membantu usaha kerajaan memerangi pandemik COVID-19.  Selain daripada kemudahan logistik, pusat ini juga menyediakan dua katil pemerhatian dilengkapi dengan troli kecemasan dan perkhidmatan ambulans sekiranya penerima vaksin mengalami tindakbalas yang tidak diingini.  Beliau memaklumkannya selepas melakukan lawatan ke PPV Dewan 2020 di Kangar.  Selain itu, beliau turut melawat Pusat Kuarantin dan Rawatan COVID-19 Berisiko Rendah di Institut Latihan KKM Kangar yang diwujudkan sejak 9 Ogos 2020.

Ia mempunyai kemampuan untuk menampung sebanyak 114 pesakit COVID-19 yang tidak bergejala atau bergejala ringan, kategori satu dan dua.  Sehingga kini, seramai 76 orang pesakit sedang dirawat yang majoritinya terdiri daripada kes Kluster Depoh Tahanan Imigresen Persiaran Wawasan.


Pemberian vaksin Sinovac bermula Khamis, Khairy Jamaluddin individu pertama disuntik

PUTRAJAYA, 16 Mac - Pemberian vaksin Sinovac dari China bermula Khamis ini.

Menteri Penyelaras Program Imunisasi COVID-19 Kebangsaan, Khairy Jamaluddin akan menjadi individu pertama menerima vaksin itu, di Hospital Rembau, Negeri Sembilan, pada 1.30 tengah hari.

Khairy turut memaklumkan, Malaysia membeli vaksin melebihi keperluan.

Ini kerana tidak semua vaksin mendapat kelulusan NPRA, yang setakat ini meluluskan hanya tiga vaksin iaitu Pfizer-BioNTech, Sinovac dan AstraZeneca.

Lebihan pembelian vaksin itu, sebagai 'mitigasi' sementara menunggu kelulusan regulatori. Sekali gus mengurangkan risiko lewat penghantaran bekalan daripada syarikat pengeluar


Langgar SOP PKP: Kesalahan boleh dikompaun RM10,000 akan diperinci

KANGAR, 16 Mac - Kerajaan akan memperincikan kesalahan yang boleh dikenakan kompaun RM10,000 mengikut Ordinan Darurat (Pencegahan dan Pengawalan Penyakit Berjangkit) (Pindaan) 2021.

Menteri di Jabatan Perdana Menteri (Parlimen dan Undang-Undang) Datuk Seri Takiyuddin Hassan berkata, jika kesalahan yang dilakukan adalah kecil seperti tidak memakai pelitup muka, pesalah tidak wajar dikenakan kompaun RM10,000.

Perkara itu akan dibincangkan dalam mesyuarat Jawatankuasa Teknikal Pengurusan Darurat COVID-19.

ia bagi menangani kekeliruan dalam kalangan masyarakat sejak penguakuatkuasaannya 11 Mac lalu.

Beliau berkata demikian pada sidang media selepas menghadiri taklimat sempena Lawatan Delegasi Jawatankuasa Pengurusan Darurat COVID-19 bersama Kerajaan Negeri Perlis di Kompleks Dewan Undangan Negeri, Kangar.  Turut hadir, Menteri Besar Perlis, Datuk Seri Azlan Man; Peguam Negara, Tan Sri Idrus Harun, dan Ketua Pengarah Kesihatan, Tan Sri Dr Noor Hisham Abdullah.


Perak : Polis nafi isu kompaun langgar SOP

IPOH, 15 Mac - Dakwaan berhubung kompaun pelanggaran prosedur operasi standard (SOP) Perintah Kawalan Pergerakan Bersyarat (PKPB) di Kampung Rapat, Ipoh, Perak seperti yang tular baru-baru ini adalah tidak benar.  Ketua Polis Daerah Ipoh, A. Asmadi Abdul Aziz berkata, penjelasan itu dibuat hasil semakan pihaknya.

Jelas beliau, isu tersebut telah dibangkitkan oleh seorang pemilik akaun Facebook ‘Kuan Chee Heng’ dan menjadi tular setelah mendapat perhatian ramai.  Individu yang mendakwa dikompaun gagal dihubungi melalui nombor telefon yang diberikan bagi tujuan pengesahan.  Satu laporan polis telah dibuat Ketua Polis Balai Kampung Rapat mengenai perkara tersebut.  Justeru, Asmadi mengingatkan agar isu berkaitan tindakan undang-undang oleh pihak polis tidak disebarkan dengan sewenang-wenangnya di media sosial tanpa disokong fakta sebenar. Sebelum ini tular dakwaan seorang pembantu tukang masak dikenakan kompaun RM10 ribu semasa keluar menerusi pintu belakang restoran untuk menghisap rokok.


APM pertingkat kesiapsiagaan anggota bantu jayakan Program Imunisasi COVID-19 Kebangsaan

KUALA LUMPUR, 15 Mac - Angkatan Pertahanan Awam Malaysia (APM) mempertingkatkan kesiapsiagaan menambah kekuatan anggota bagi membantu menjayakan Program Imunisasi COVID-19 Kebangsaan.

Timbalan Ketua Pesuruhjaya Operasi APM, Norhafifi Ismail memaklumkan, fokus terarah kepada masyarakat luar bandar dalam usaha meningkatkan pendaftaran kumpulan sasar dalam program berkenaan.

Keperluan itu termasuk menggerakkan 10,000 anggota dan sukarelawan dalam meningkatkan pemahaman masyarakat mengenai kepentingan pengambilan vaksin COVID-19.

Jelas beliau, APM akan memastikan sasaran 80% penduduk memperoleh vaksin COVID-19 secara percuma dapat dicapai.

Beliau berkata demikian selepas menjadi tetamu Selamat Pagi Malaysia di Angkasapuri.

Terdahulu, Menteri di Jabatan Perdana Menteri (Tugas-Tugas Khas) Datuk Seri Mohd Redzuan Yusof memaklumkan APM akan menggerakkan 10,000 anggota untuk membantu Program Imunisasi COVID-19 Kebangsaan.


Penubuhan unit dron mudahkan kekerapan pemantauan JBPM di lokasi berisiko

KUALA TERENGGANU, 15 Mac - Jabatan Bomba dan Penyelamat Malaysia (JBPM) seluruh negara disaran mewujudkan unit dron masing-masing bagi memudahkan kekerapan pemantauan terutama di lokasi berisiko. Ketika ini, akui Timbalan Ketua Pengarah Pembangunan JBPM, Datuk Soiman Jahid, unit dron itu hanya ditempatkan di Ibu pejabat JBPM di Putrajaya bagi melakukan pemantauan khususnya di lokasi bencana.

Ke arah itu setiap negeri disaran segera memulakan persiapan itu, sama ada bekerjasama dengan syarikat swasta mahupun jabatan kerajaan terlibat.  Unit Dron itu bakal membantu khusus ketika negara kini berdepan musim panas dan kering yang mengakibatkan kebakaran hutan terutama di lokasi yang meliputi sebahagian besar kawasan tanah gambut.

Beliau menyatakan demikian sempena Lawatan Kerja Rasmi ke JBPM Terengganu.  Pada lawatan ini, beliau turut meluangkan masa melawat Surau Datuk Haji Soiman yang terletak di perkarangan JBPM Negeri di Kuala Terengganu yang merupakan sumbangan pegawai bomba seluruh negara.


Pahang: Tragedi mandi sungai, 2 sepupu hilang dihanyut arus deras

TEMERLOH, 15 Mac - Dua sepupu dilaporkan hilang setelah dihanyutkan arus deras di Sungai Pahang, Kampung Loyang, Sanggang, Temerloh.

Kejadian dilaporkan berlaku sekitar pukul 4.50 petang semalam.

Mangsa dikenali sebagai Mohd Hakim Faqih Norazmi, 16 tahun dan Mohammad Naufal Farhan Mohd Azrul yang berusia lapan tahun.

Ketua Polis Daerah, Asisten Komisioner Mohd Yusri Othman dalam satu kenyataan memaklumkan, kedua-dua mangsa dan tiga saudara mereka ketika itu sedang mandi di sungai tersebut namun Naufal Farhan tiba-tiba menghadapi kesukaran akibat arus deras.

Hakim Faqih cuba berenang ke arah Naufal dan menariknya tetapi tidak berjaya dan turut dihanyutkan arus deras.

Beberapa penduduk kampung yang berada di tepi tebing sungai terjun ke dalam air dan cuba mengesan mangsa tetapi gagal.

Sejurus itu, Operasi mencari dan menyelamat yang melibatkan anggota bomba, anggota Angkatan Pertahanan Awam (APM) dan anggota polis digerakkan namun dihentikan kira-kira pukul 7:30 malam setelah cuaca gelap dan disambung semula hari ini.


Pengguna ETS layak nikmati diskaun RM10 bermula 1 April

KUALA LUMPUR, 15 Mac - Keretapi Tanah Melayu Berhad (KTMB) dengan kerjasama Kementerian Pelancongan, Seni dan Budaya akan mengadakan kempen promosi Cuti-Cuti Malaysia.

Menurut kenyataan KTMB, promosi itu akan diadakan selama tiga bulan bermula 1 April.

Pengguna Perkhidmatan Tren Elektrik (ETS) layak untuk mendapat diskaun RM10 bagi setiap tiket dengan hanya menggunakan kod promo CUTIKERETAPI.

Selaras dengan pelancaran kempen itu, jualan tiket bagi perkhidmatan ETS untuk perjalanan mulai 1 April hingga 30 September 2021 dibuka mulai hari ini.

24 perkhidmatan ETS disediakan dengan menggunakan jadual waktu sedia ada.

Jualan tiket itu dibuka bagi membolehkan orang ramai membuat perancangan awal untuk bercuti di dalam negeri, tertakluk kepada arahan semasa oleh pihak kerajaan.


Penduduk setinggan Taman Sinaran Kempas bakal dipindahkan ke PPR Melana Indah

JOHOR BAHRU, 15 Mac - 500 penduduk setinggan di Taman Sinaran Kempas akan ditempatkan di Program Perumahan Rakyat (PPR) Melana Indah dalam tempoh tiga bulan.

Tindakan tersebut diambil bagi menyelesaikan masalah yang dihadapi penduduk selama 21 tahun.

Menteri Perumahan dan Kerajaan Tempatan, Datuk Zuraida Kamarudin berkata, kerajaan negeri akan berbincang bersama Jawatankuasa Komuniti Taman Sinaran Kempas bagi menentukan mekanisme pendudukan di PPR terbabit, sama ada sewa beli atau menyewa unit terbabit.

Kerajaan Negeri akan mengadakan mesyuarat bersama Pejabat Tanah Daerah, Pejabat Daerah, Jabatan Kebajikan, dan Majlis Bandaraya Johor Bahru bagi menentukan kelayakan penduduk memiliki unit rumah terbabit.  Beliau berkata demikian selepas meninjau Projek PPR tersebut.


Tujuh,lapan Ahli Parlimen akan sokong kerajaan PN - Tan Sri Annuar

PUTRAJAYA, 13 Mac - Beberapa lagi Ahli Parlimen blok pembangkang dijangka mengikut jejak Datuk Dr Xavier keluar dari parti masing-masing.

Ketika mendedahkannya, Ahli Parlimen Ketereh Tan Sri Annuar Musa menjelaskan mereka ini akan menyokong kerajaan PN.

Beliau berkata antara tujuh hingga lapan wakil rakyat memberikan bayangan berkenaan.

Bagaimanapun, Tan Sri Annuar enggan mendedahkan parti politik yang diwakili dan identiti Ahli Parlimen terbabit bagi mengelak konflik tercetus.

Beliau sebelum itu melawat Kiosk Usahawan Muda Kota dan Anjung Floria di Putrajaya.


Ordinan Darurat Berita Palsu tidak sekat kebebasan media dan hak bersuara

KUANTAN, 13 Mac- Penguatkuasaan Ordinan Darurat Kuasa-kuasa Perlu (No.2) 2021 bukan bertujuan untuk menyekat kebebasan media atau kebebasan bersuara mana-mana pihak.

Tegas Menteri Komunikasi dan Multimedia, Datuk Saifuddin Abdullah, ordinan yang berkuat kuasa semalam itu bertujuan menangani berita tidak benar berkaitan COVID-19 dan Proklamasi Darurat sahaja.

Ordinan itu juga bukan bermotifkan politik.Misalnya, mereka yang mengkritik kerajaan secara wajar tidak akan dikenakan tindakan.

"Kami akan bezakan antara kritikan terhadap kerajaan tentang COVID-19 dan kritikan terhadap kerajaan tentang darurat."

"Jika ada yang menyebarkan berita palsu, kita akan ambil tindakan."

Beliau berkata demikian selepas Majlis Pelancaran e-Tuisyen dan Penyampaian Tablet kepada pelajar sekolah Peringkat Parlimen Indera Mahkota di Kuantan. Program e-tuisyen peringkat parlimen Indera Mahkota merupakan program rintis yang akan diperluaskan ke seluruh negara.  Ia memberi manfaat kepada 351 pelajar sekolah menengah dan rendah untuk belajar secara dalam talian di Pusat Internet Komuniti dengan bimbingan guru profesional.


Dr Xavier umum keluar PKR

KUALA LUMPUR, 13 MAC - Ahli Parlimen Kuala Langat, Datuk Dr Xavier Jayakumar mengumumkan peletakan jawatan Naib Presiden PKR dan keluar parti itu, hari ini selepas dua wakil rakyat PKR iaitu Ahli Parlimen Julau, Larry Sng Wei Shien dan Ahli Parlimen Tebrau, Steven Choong Shiau Yoon keluar parti itu pada 28 Februari lalu.

Menerusi kenyataan Datuk Dr Xavier, beliau akan menjadi Ahli Parlimen Bebas yang menyokong kerajaan Perikatan Nasional (PN).

Beliau turut menghantar surat bertarikh 12 Mac 2021 kepada Yang di-Pertua Dewan Rakyat, Datuk Azhar Azizan berhubung statusnya sebagai Ahli Parlimen Bebas.

Jelasnya, tujuan beliau meletakkan jawatan berikutan faktor kerajaan ketika ini memerlukan sokongan bipartisan dalam usaha memerangi wabak COVID-19, usaha vaksinasi dan memulihkan semula ekonomi.

Datuk Dr Xavier, yang juga bekas Menteri Air, Tanah dan Sumber Asli, berjanji akan terus berkhidmat dan menyokong kerajaan sebagai Ahli Parlimen Bebas serta dapat terus menunaikan janji pilihan raya kepada penduduk Kuala Langat.


Vaksin COVID-19: Kesan sampingan sangat minimum

KUALA TERENGGANU, 13 Mac- Kesan sampingan pengambilan vaksin COVID-19 dialami mereka yang telah menerima vaksin menerusi Program Imunisasi COVID-19 Kebangsaan, adalah sangat minimum.

Justeru masyarakat tidak perlu bimbang atau terpengaruh dengan penyebaran maklumat tidak sahih berkenaan perkara itu.

Jelas Timbalan Menteri Sains, Teknologi dan Inovasi, Datuk Ahmad Amzad Hashim, kerajaan juga telah menetapkan langkah keselamatan untuk sebarang kesan sampingan selepas vaksin disuntik. "Kadar alahan yang dicatatkan di Malaysia sangat minima."

"Seperti di negara-negara lain yang telah melaksanakan progam imunisasi seperti ini, yang melibatkan lebih daripada 300 juta penerima dos, kadar alahan adalah dalam lingkungan 0.003 peratus."

"Jadi tiada yang serius, kita telah belajar daripada pengalaman daripada negara-negara lain, malah kita telah menyediakan ubat-ubatan yang diperlukan sekiranya berlaku sebarang kemungkinan."

Beliau mengulas perkara itu selepas hadir menyantuni masyarakat Tionghua kategori miskin bandar di Kuala Terengganu.


Rabies: Dua kematian di Sarawak

KUALA LUMPUR, 13 Mac- Kementerian Kesihatan Malaysia (KKM) mengesahkan dua kematian akibat wabak rabies dalam kalangan manusia di Sarawak.Kedua-dua kes tersebut merupakan dua kes pertama positif serta kematian disebabkan rabies dalam kalangan manusia di negara ini bagi tahun 2021.

Ketua Pengarah Kesihatan, Tan Sri Dr Noor Hisham Abdullah menerusi satu kenyataan memaklumkan, kes rabies pertama membabitkan seorang lelaki Malaysia berusia 52 tahun."Mendiang menafikan mempunyai sejarah digigit atau dicakar anjing atau haiwan mamalia lain.""Namun, mangsa pernah menangkap dan membunuh seekor anjing peliharaan di kawasan rumah pekerja kilangnya pada 17 Oktober lalu selepas haiwan itu menggigit dua pekerjanya."Tan Sri Dr Noor Hisham berkata, mangsa disahkan meninggal dunia pada 8 Februari lalu selepas lebih seminggu dimasukkan ke wad di Hospital Sibu.Diagnosa mendiang disahkan positif rabies melalui ujian makmal yang dijalankan Universiti Malaysia Sarawak, UNIMAS pada 6 Februari.Kes kedua pula membabitkan seorang warga Malaysia berumur 54 tahun."Mendiang dirujuk ke Hospital Umum Sarawak pada 5 Mac lalu dengan gejala lemah di bahagian kaki, sakit di seluruh badan, demam, mual dan tiada selera makan.""Keadaan kesihatan mangsa merosot sehingga memerlukan bantuan alat pernafasan pada 7 Mac lalu."Katanya, berdasarkan sejarah diberikan, mangsa pernah digigit anjing peliharaannya pada 26 Disember lalu.Keputusan ujian Rabies PCR ke atas sampel air liur mangsa yang dijalankan di UNIMAS pada 7 Mac lalu, positif wabak itu dan mendiang meninggal dunia di pada hari sama.Pertambahan dua kes baharu tersebut menjadikan jumlah keseluruhan kes sejak wabak rabies diisytiharkan di Sarawak pada 1 Julai 2017 adalah 33 kes dengan 31 kematian.


Kerajaan berada di landasan betul capai Wawasan Kemakmuran Bersama

PUTRAJAYA, 13 Mac - Kerajaan berada di landasan yang betul mencapai Wawasan Kemakmuran Bersama, melalui pelaksanaan polisi inklusif bertepatan sentimen dan kehendak rakyat berbilang kaum.

Menurut Perdana Menteri, Tan Sri Muhyiddin Yassin, sepanjang tempoh setahun pandemik, kerajaan berjaya menterjemah prinsip Prihatin Rakyat melalui pelbagai inisiatif bagi memelihara kebajikan rakyat dan menjamin kelangsungan perniagaan.

Inisiatif itu temasuk melalui pelaksanaan pelbagai pakej rangsangan ekonomi dengan nilai keseluruhan RM320 bilion.

Justeru, beliau menyeru semua parti komponen Perikatan Nasional agar kekal bersatu mencapai kestabilan politik yang utuh, seterusnya menyokong usaha pemulihan.

Beliau menjelaskan perkara itu menerusi ucaptama merasmikan Persidangan Perwakilan Nasional Ke-49 Parti Gerakan Rakyat Malaysia, gerakan, secara maya.

Dalam ucapannya, Tan Sri Muhyiddin mahu semua jentera parti komponen supaya turun padang mendekati rakyat bagi mendapat kepercayaan sebagai persediaan menghadapi pilihan raya.

Beliau percaya perpaduan dan kesungguhan yang ditunjukkan parti komponen memenuhi aspirasi rakyat mampu menjadikan Perikatan Nasional sebagai gabungan pilihan utama rakyat Malaysia.


Ahli farmasi komuniti bakal terima suntikan vaksin fasa pertama

PUTRAJAYA, 12 Mac - Ahli farmasi komuniti kini dikategorikan dalam senarai petugas barisan hadapan yang akan menerima vaksin COVID-19 dalam fasa pertama Program Imunisasi COVID-19 Kebangsaan.

Menteri Kesihatan, Datuk Seri Dr Adham Baba berkata ia selepas mesyuarat Jawatankuasa Khas Jaminan Akses Bekalan Vaksin COVID-19 (JKJAV) semalam bersetuju memasukkan ahli farmasi komuniti di dalam Kategori 2, Garis Panduan Penetapan Senarai Petugas Barisan Hadapan Bagi Program Imunisasi COVID-19.

Perkara berkenaan juga susulan permohonan daripada Persatuan Farmasi Malaysia (MPS) dan Malaysian Community Pharmacy Guild (MCPG).

Dengan keputusan itu hampir 4,000 ahli farmasi komuniti akan menerima manfaaat.


KPDNHEP tidak pernah lantik orang tengah laksana urusan

SELAYANG, 12 Mac - Kementerian Perdagangan Dalam Negeri dan Hal Ehwal Pengguna (KPDNHEP) mengesahkan tidak pernah melantik orang tengah melaksanakan apa jua urusan.

Justeru, orang ramai tidak harus terpedaya dengan mereka yang melabelkan diri mereka sebagai pihak terbabit.

Menurut Timbalan Menterinya Datuk Rosol Wahid, pengguna boleh melaporkan sebarang masalah di laman rasmi kementerian atau menghubungi Pegawai KPDNHEP yang ada di setiap daerah.

Beliau ditemui di medan selera pasar harian Selayang.


Prihatin, penghantar makanan cat semula bonggol jalan

KEMAMAN, 12 Mac- Sekumpulan penghantar makanan FoodPanda di Kemaman dan Dungun mengecat semula 48 bonggol jalan untuk kemudahan kepada pengguna jalan raya di beberapa buah kampung.

Kerja amal itu dilakukan sebagai tanda prihatin dengan masalah penduduk ekoran bonggol jalan yang telah tertanggal cat dan pudar.

Program membabitkan 20 penghantar makanan.Ia turut disertai wakil Jawatankuasa Pembangunan dan Keselamatan Kampung Baru Kerteh. Penyelaras program, Ahmad Aslah Azman berkata, inisiatif dilaksana hasil kutipan wang daripada penghantar makanan. Kerja amal sama dijangka akan diteruskan dari semasa ke semasa dengan skala lebih besar.


Dikompaun RM10,000 kerana gagal daftar diri melalui aplikasi MySejahtera

KUALA LUMPUR, 12 Mac- Seorang individu di Bukit Jalil, ibu negara menjadi antara orang pertama dikenakan kompaun RM10,000 semalam.

Dia didakwa gagal mendaftar diri melalui aplikasi MySejahtera atau daftar rekod premis ketika mengunjungi kedai makan.Menurut Ketua Polis Daerah Cheras, ACP Mokhsein Mohamed Zon, pihaknya juga menafikan dakwaan yang tular di media sosial kononnya dia dikompaun walaupun telah mendaftar diri.Kadar kompaun baharu itu bermula semalam mengikut Ordinan Darurat (Pencegahan dan Pengawalan Penyakit Berjangkit) Pindaan 2021.


Raja Perlis terima sembah menghadap Ketua Pegawai Eksekutif KTMB

ARAU, 12 Mac- Raja Perlis, Tuanku Syed Sirajuddin Jamalullail menerima sembah mengadap hormat oleh Ketua Pegawai Eksekutif Keretapi Tanah Melayu Berhad (KTMB), Rani Hisham Samsudin di Galeri Di Raja Arau. Rani yang diiringi Ketua Pegawai Korporat KTMB, Mohamed Suhaimi Yaacob mempersembahkan perkembangan operasi dan perancangan KTMB khususnya melibatkan aktiviti di Perlis. Beliau juga turut memaklumkan penglibatan KTMB dalam merealisasikan objektif dan sasaran projek Pelabuhan Darat Perlis. KTMB turut komited memberi kerjasama padu dengan pemegang taruh lain di peringkat pusat dan negeri dalam projek pembangunan di Perlis.


Vaksin COVID-19: Fasa kedua di Sarawak bermula bulan hadapan

KUCHING, 12 Mac- Fasa kedua Program Imunisasi COVID-19 Kebangsaan di Sarawak akan bermula April depan. Program dijangka dilakukan secara besar-besaran kerana melibatkan dua juta rakyat Bumi Kenyalang.

Timbalan Ketua Menteri, Datuk Amar Douglas Uggah Embas dalam kenyataannya memaklumkan, fasa itu melibatkan ekspatriat dan pekerja asing.

Ia turut melibatkan warga asing yang tinggal secara haram bagi mengelak penularan penyakit.Program vaksinasi di Sarawak dijangka tamat pada Ogos bergantung kepada bekalan vaksin diterima.Setakat ini, lebih 13,000 petugas barisan hadapan telah diberi suntikan vaksin COVID-19.


Polis rampas 96.1 kilogram dadah bernilai RM4.9 juta

KUALA LUMPUR, 11 Mac - Sindiket penyeludupan dadah didalangi warganegara Taiwan, tumpas.

Dadah 96.1 kilogram bernilai RM4.9 juta berjaya dirampas dalam satu operasi khas pada 8 Mac di sekitar Lembah Klang.

Menurut Pengarah Jabatan Siasatan Jenayah Narkotik Bukit Aman, Datuk Razarudin Husain, modus operandi sindiket adalah menggunakan perkhidmatan kurier dengan berselindung di sebalik peralatan keagamaan.

Dalam operasi itu, 11 lelaki dan seorang wanita warga tempatan berumur lingkungan 18 hingga 35 tahun ditahan.

Turut disita, pelbagai aset berupa kenderaan, wang tunai, rantai emas dan sebentuk cincin bersama bahan kimia dan peralatan pemprosesan dadah.

Suspek kini direman sehingga 14 Mac bagi membantu siasatan.

Kes disiasat mengikut seksyen 39B Akta Dadah Berbahaya 1952 dan boleh dikenakan hukuman gantung sampai mati jika disabitkan kesalahan.


70 buah rumah atas air musnah dalam kebakaran

PULAU GAYA, 12 Mac- Kira-kira 70 buah rumah atas air di Kampung Lok Urai, Pulau Gaya, Sabah musnah dalam kebakaran malam tadi.

Ia dipercayai bermula dari sebuah kediaman dan api merebak dengan cepat, berikutan kedudukan rumah yang rapat antara satu sama lain.

Pasukan Jabatan Bomba dan Penyelamat Sabah menghantar anggota penyelamat dari tanah besar dengan menggunakan bot untuk menjalankan tugas memadam kebakaran dan menyelamat mangsa.

Akibat kejadian, 200 penduduk terpaksa dipindahkan ke Dewan Serbaguna di Sembulan dan Kampung Likas.Menurut Datuk Bandar Kota Kinabalu, Noorliza Awang Alip, pihaknya sedia mengaktifkan Dewan Masyarakat di Damai sekiranya perlu.

Pembekal Elektrik Sabah, Sabah Electricity Sdn. Bhd (SESB) turut memadamkan bekalan elektrik atas faktor keselamatan.

Tiada kemalangan jiwa dilaporkan. Punca insiden masih disiasat.


COVID-19: Ordinan kekang penerbitan, penyiaran diwartawakan, kekang berita tidak benar

KUALA LUMPUR, 12 Mac- Kerajaan mewartakan ordinan bagi mengekang berita tidak benar yang mempunyai kaitan dengan COVID-19 dan proklamasi darurat.Menurut Warta Kerajaan Persekutuan yang dikeluarkan semalam, Ordinan Darurat Kuasa-kuasa Perlu (No. 2) 2021 berkuat kuasa hari ini.

Ordinan itu memperuntukkan hukuman denda tidak lebih RM100,000 atau penjara tidak lebih tiga tahun atau kedua-dua sekali.

Bagi kesalahan berterusan pula, denda yang dikenakan tidak lebih RM1,000 setiap hari selama kesalahan itu berterusan selepas sabitan.Mengikut ordinan itu, 'berita tidak benar' adalah apa-apa berita, maklumat, data dan laporan keseluruhan atau sebahagiannya palsu yang berhubungan dengan COVID-19 atau proklamasi darurat.Ia termasuk penyebaran dalam bentuk rencana, visual atau rakaman audio atau dalam apa-apa bentuk lain yang boleh menggambarkan perkataan atau idea.Justeru, mana-mana pihak berniat menyebabkan ketakutan atau kebimbangan kepada awam dengan mengadakan, menawar, menerbitkan, mencetak, mengedar, mengelilingkan atau menyebarkan apa-apa berita tidak benar atau penerbitannya boleh dikenakan tindakan.Mahkamah boleh memerintahkan berita tidak benar itu dipadamkan.Sekiranya gagal, polis atau pihak berkuasa boleh mengambil langkah-langkah perlu untuk menghapuskan berita itu.


Projek Jiwa Murni TDM: Adun dibenar guna peruntukan RTP biaya projek

GEDONG, 11 Mac - Kerajaan Sarawak sedia meneruskan Projek Jiwa Murni anjuran Tentera Darat Malaysia (TDM) untuk melaksanakan lebih banyak program berteraskan rakyat khususnya untuk penduduk luar bandar.

Ke arah itu, Ketua Menteri Datuk Patinggi Abang Johari Tun Openg menyatakan, Ahli Dewan Undangan Negeri boleh menggunakan peruntukan Projek Transformasi Luar Bandar (RTP) untuk membiayai projek Jiwa Murni di kawasan masing-masing.

Setiap ADUN katanya diperuntukkan RM5 juta setahun untuk melaksanakan RTP di kawasan masing-masing.

Ia bagaimanapun terpulang kepada TDM untuk menentukan jumlah anggota yang terlibat dalam program itu.  Beliau berucap dalam majlis perasmian Projek Jiwa Murni di Dewan Masyarakat Gedong yang turut dihadiri Panglima Tentera Darat, Jeneral Tan Sri Zamrose Mohd Zain.  RM1.5 juta diperuntukkan untuk program itu bagi kerja-kerja baik pulih rumah, pembinaan jambatan, kerja-kerja senggaraan, surau dan masjid di kawasan Gedong, Simunjan dan Sadong Jaya.  Ketika ini sebanyak 17 projek sedang dilaksanakan di Gedong, antaranya kerja membaik pulih rumah dan membina jambatan baharu.


JPJ Kuala Lumpur jalankan advokasi keselamatan kepada pengguna jalan raya

CHERAS, 11 Mac - 'Tidak sekadar saman, tetapi juga mendidik'.

Itu pendekatan yang diambil Jabatan Pengangkutan Jalan (JPJ) Kuala Lumpur dalam usaha mengurangkan kesalahan jalan raya.

Pengarahnya, Mohd Zaki Ismail berkata, pihaknya kini giat memperkasakan anggota dan pegawai JPJ dengan ilmu pengetahuan agar setiap operasi yang dijalankan bukan sekadar menguatkuasakan, tetapi juga untuk mendidik orang ramai.

Menurut Mohd Zaki, setiap anggota dan pegawainya akan dimantapkan dengan maklumat sebelum turun ke lapangan bagi memastikan mereka dapat memberi advokasi yang berkesan kepada pengguna.

Antaranya dengan memaklumkan tentang kesan kepada keselamatan pengguna itu sendiri sekiranya tidak mematuhi spesifikasi yang ditetapkan.

Beliau berkata demikian selepas meninjau Ops Pengarah di Tol Batu 9, Cheras.

Dalam operasi ini sebanyak 780 kenderaan diperiksa, dan sebanyak 92 kenderaan diambil tindakan.


598,790 pekerja warga asing disaring, 9,500 disahkan positif

PUTRAJAYA, 11 Mac - Lagi 5,036 warga asing menjalani ujian saringan COVID-19.

Kenyataan Menteri Kanan Pertahanan, Datuk Seri Ismail Sabri Yaakob memaklumkan, daripada angka itu 88 individu positif COVID-19.

Secara kumulatifnya, Kementerian Sumber Manusia memaklumkan telah menjalani ujian saringan COVID-19 yang melibatkan 31,275 majikan.

Daripada jumlah itu, seramai 9,500 orang telah disahkan positif COVID-19 manakala 589,290 lagi adalah negatif.

Sehingga kini, sebanyak 1,517 klinik telah terlibat dengan program saringan berkenaan.

Seperti yang telah diumumkan, ujian saringan COVID-19 adalah diwajibkan kepada semua pekerja warga asing mulai 1 Februari lepas.


Hanya 585 bebuli vaksin COVID-19 diterima rosak

REMBAU, 10 Mac - Hanya 585 bebuli daripada lebih 500,000 dos vaksin yang diterima dihantar semula ke syarikat pembekal vaksin COVID-19, syarikat Pfizer disebabkan masalah penyimpanan suhu yang tidak diterima Kementerian Kesihatan (KKM) ketika vaksin itu dibawa ke Malaysia.

Menteri Penyelaras Program Imunisasi COVID-19 Kebangsaan, Khairy Jamaludin Abu Bakar berkata, vaksin itu perlu disimpan dalam suhu kadar serendah negatif 70 darjah celsius dan ke bawah.

Beliau yang juga Menteri Sains, Teknologi dan Inovasi menjelaskan, ketika dalam perjalanan dari kilang ke negara ini didapati suhu penyimpanan vaksin itu dalam logistik telah meningkat kepada kadar yang tidak diterima KKM.

Bagaimanapun, bilangan bebuli itu adalah dalam kuantiti kecil dan pihak Pfizer akan mengganti semula bilangan dos yang telah dihantar.

Beliau memaklumkan demikian selepas membuat lawatan di Pusat Penyimpanan Vaksin di Klinik Kesihatan Rembau.


Penceroboh kawasan Empangan Durian Tunggal akan diusir

DURIAN TUNGGAL, 10 Mac - Pencerobohan tanah di kawasan Empangan Durian Tunggal, Melaka dikenal pasti sebagai punca utama penyusutan air di empangan dan penurunan kualiti air mentah di lima loji utama negeri itu.

Ketua Menteri, Datuk Seri Sulaiman Md Ali menegaskan kerajaan negeri memandang serius masalah tersebut dan pengusiran akan dilakukan.

Jelasnya pemantauan mendapati tanah rizab seluas 188.73 hektar di empangan tersebut telah diceroboh untuk pelbagai tujuan termasuk aktiviti pertanian seperti tanaman durian, kelapa sawit dan sayur-sayuran.

Penceroboh turut membina struktur bangunan kekal seperti rumah penginapan pekerja dan chalet.

Beliau yang melakukan tinjauan di lokasi berkata, Empangan Durian Tunggal telah diisytiharkan sebagai tempat larangan bawah Seksyen 4 Akta Kawasan Larangan dan Tempat Larangan 1959.

Kerajaan negeri melalui Badan Kawal Selia Air dan Pejabat Daerah dan Tanah Alor Gajah serta Pejabat Ketua Pegawai Keselamatan Negara akan mengatur strategi untuk mengeluarkan semua penceroboh bagi memastikan keselamatan kawasan tadahan dan tanah kerajaan tidak diceroboh.


Lelaki maut tersepit di tempat duduk pemandu

JOHOR BAHRU, 9 Mac- Seorang lelaki maut selepas kereta dipandu terlibat dalam nahas di Plaza Tol Kempas, Johor Bahru, pukul 2:20 pagi tadi.Mangsa, Chong Zhi Xian, 27 tahun disahkan meninggal dunia di lokasi kejadian, akibat tersepit di tempat duduk pemandu.

Komander Operasi Balai Bomba dan Penyelamat Tebrau, Pegawai Bomba Kanan Dua Mohd Shahril Safar memaklumkan, mangsa terpaksa dikeluarkan menggunakan peralatan khas. Seramai 16 anggota dibantu Fire Post Kempas digerakkan ke lokasi sejurus menerima panggilan kecemasan. Operasi tamat kira-kira satu jam kemudian, dan mayat diserahkan kepada pihak polis untuk tindakan lanjut.


PM lawat Arab Saudi: Mahu perkukuh hubungan dua hala

RIYADH, 9 Mac- Perdana Menteri, Tan Sri Muhyiddin Yassin selamat tiba di Riyadh bagi menghadiri sesi menghadap Raja Arab Saudi, Raja Salman Abdulaziz Al-Saud di Istana Yamamah.  Ketibaan beliau di Lapangan Terbang Antarabangsa Raja Khalid, disambut Putera Mahkota yang juga Timbalan Perdana Menteri dan Menteri Pertahanan Arab Saudi, Putera Mohammed Salman.

Menteri Luar, Datuk Seri Hishammuddin Tun Hussein hadir sama untuk menyambut ketibaan Perdana Menteri.

Tan Sri Muhyiddin tiba di ibu negara itu dari Madinah dan dalam rangka lawatan rasmi empat hari ke Arab Saudi, atas jemputan Raja Salman.  Dalam lawatan ini, Perdana Menteri memberi tumpuan kepada beberapa fokus bagi memperkukuh hubungan dua hala, selain meneroka peluang kerjasama baharu ke peringkat lebih strategik.  Antaranya, aspek pengukuhan kerjasama dalam bidang ibadah Haji dan Umrah dengan pemeteraian inisiatif Perkhidmatan 'Makkah Road'.  Ia bakal memudahkan proses pra-pelepasan jemaah Haji dan Umrah Malaysia, seperti urusan penerbangan, semakan visa dan pasport, prosedur kastam serta urusan logistik lain.


Pelaksanaan Majlis TVET Negara diperinci

KUALA LUMPUR, 9 Mac- Menteri Pengajian Tinggi, Datuk Seri Dr Noraini Ahmad berkata satu mesyuarat bakal diadakan bersama Menteri Sumber Manusia, Datuk Seri M.Saravanan bagi memperincikan perancangan Majlis Pendidikan dan Latihan Teknikal dan Vokasional (TVET) Negara.

"Selain Kementerian Pengajian Tinggi, Kementerian Sumber Manusia juga turut bertanggungjawab menguruskan TVET."

"Perbincangan perlu dilakukan bagi menyelaraskan dan mempersetujui beberapa program."

Kolaborasi strategik bersama pihak berkaitan akan dilaksana secara berterusan bagi memastikan institusi pendidikan dapat merancang serta melatih pelajar dengan ilmu dan kemahiran untuk memenuhi keperluan industri semasa.

Beliau ditemui dalam program Selamat Pagi Malaysia di ibu negara.


Hargai wanita, perluas insentif skuad waja beri sokongan psikososial

JEDAH, 8 Mac - Bagi meningkatkan penglibatan wanita dalam sektor awam, swasta dan perniagaan beberapa inisitiaf diperkenal.

Ini termasuk 'Insentif MyKasih Kapital' menyalurkan modal maksimum sebanyak RM1,000 kepada peniaga wanita termasuk e-dagang dan 'dropship'.

Dalam ucapan perutusan sempena Hari Wanita Perdana Menteri, Tan Sri Muhyiddin berkata sekurang-kurangnya 2,000 penerima yang layak akan menerima bantuan tersebut.

Bagi mengekalkan kedudukan wanita dalam sektor perniagaan serta meningkatkan produktiviti, Perdana menteri turut menyarankan, Jabatan Perkhidmatan Awam (JPA) dan Kementerian Sumber Manusia melihat kesesuaian peluasan kemudahan Bekerja Dari Rumah (BDR) dengan gaji penuh.

Kemudahan itu bagi menjaga ahli keluarga yang uzur dan sakit, dan menyokong isteri dalam hal penjagaan anak yang baharu lahir.

Kerajaan juga telah menyediakan geran bagi penubuhan Taman Asuhan Kanak-kanak (TASKA) sama ada di sektor awam mahupun swasta.

Selaras itu juga Skuad WAJA dibentuk bagi memberi sokongan psikososial dan meningkatkan kesedaran mengenai isu-isu jenayah bagi menghentikan keganasan terhadap wanita, serta menjaga hak-hak wanita.


Tanah runtuh: Majikan dan pekerja cedera ringan

KAPIT, 8 Mac- Seorang majikan dan pekerja cedera ringan selepas terlibat dalam kemalangan di lokasi tanah runtuh di Kapit, Sarawak, pagi tadi. Ketua Zon Empat, Jabatan Bomba dan Penyelamat Malaysia, Janggan Muling, mengesahkan identiti mangsa sebagai Pui Sing Dong, 46 tahun dan Debit Sullah, 32 tahun.

Kejadian belaku di Kilometer 4, Jalan Bukit Goram, apabila kenderaan yang dipandu mangsa terjatuh dalam runtuhan berkenaan.  Runtuhan dianggarkan sepanjang 50 meter dan kenderaan mangsa tersangkut satu meter dari jalan raya.  Kedua-dua mangsa yang berjaya keluar dari kenderaan berkenaan, dilaporkan cedera ringan.  Pihak Bomba dan Penyelamat telah memasang sawar-sawar di lokasi runtuhan sebagai amaran kepada pengguna jalan raya yang lain.  Punca runtuhan berkenaan, disebabkan tanah lembut akibat hujan lebat semalaman di lokasi itu.


Vaksin COVID-19: Kenyataan negatif hanya kelirukan, perlekeh usaha kerajaan untuk selamatkan rakyat

LABUAN, 8 Mac- Kewujudan golongan anti-vaksin COVID-19 hanya bertujuan untuk memperlekeh usaha kerajaan dalam melaksanakan Program Imunisasi COVID-19 Kebangsaan. Demikian ditegaskan Ketua Bahagian Parti Pribumi Bersatu (PPBM) Labuan, Datuk Suhaili Abdul Rahman. Kenyataan mereka sering menimbulkan kekeliruan kepada rakyat, sedangkan usaha yang menelan kos besar oleh kerajaan itu bertujuan memastikan nyawa rakyat di negara ini terjamin dan selamat.  Beliau menerima suntikan vaksin pertama COVID-19 di Klinik Kesihatan Membedai.


Elak kesesakan, ibu bapa perlu patuhi jadual penyuraian murid

SEREMBAN, 8 Mac- Ibu bapa disaran bekerjasama mematuhi Prosedur Operasi Standard (SOP), terutamanya semasa proses penyuraian murid sebagai langkah mencegah penularan COVID-19 dalam komuniti.Menteri Kanan Pendidikan, Datuk Dr Radzi Jidin berkata, pihak sekolah telah menyusun jadual penyuraian murid dengan pelbagai kaedah, dan ibu bapa diharap dapat mengikut ketetapan yang diberi agar dapat melindungi keselamatan anak masing-masing.

Beliau ditemui selepas melakukan lawatan di Sekolah Kebangsaan King George V, Seremban, Negeri Sembilan, pagi tadi, dengan meluangkan masa sejam dengan meninjau situasi kemasukan murid tahun satu hingga enam. Turut hadir Ketua Setiausaha Kementerian Pendidikan Malaysia, Datuk Yusran Shah Mohd Yusof dan Ketua Pengarah Pelajaran, Datuk Dr Habibah Abdul Rahim.Hampir tiga juta murid di peringkat sekolah rendah memulakan sesi persekolahan sepenuhnya secara bersemuka hari ini, di seluruh negara.Sementara itu, mengulas mengenai kes jangkitan COVID-19 dalam kalangan murid dan guru sejak persekolahan secara bersemuka bermula, Datuk Dr Radzi menyifatkan keadaan masih terkawal.


Sesi sekolah: 55,000 murid terlibat di Melaka

JASIN, 8 Mac- Di Melaka, hampir 55,000 murid tahun tiga hingga enam memulakan sesi persekolahan, di 238 sekolah.

Jabatan Pendidikan Negeri, memaklumkan angka itu melibatkan 32,669 murid tahun tiga hingga enam di daerah Melaka Tengah, 8,381 murid, di daerah Jasin dan 13,892 murid di daerah Alor Gajah.

Setiap sekolah dilihat memastikan pematuhan Prosedur Operasi Standard (SOP) yang ketat dengan setiap murid dikehendaki memakai pelitup separuh muka, memeriksa suhu badan dan menggunakan cecair pembasmi kuman sebelum memasuki kawasan sekolah.  Ibu bapa juga hanya dibenarkan menghantar anak masing-masing di luar pagar sekolah.


Pemerkasaan wanita akan terus jadi agenda penting negara

KUALA LUMPUR, 8 Mac- Kerajaan sentiasa berpegang kepada prinsip pemerkasaan wanita dan akan memastikannya terus menjadi agenda penting negara.

Perdana Menteri, Tan Sri Muhyiddin berkata wanita merupakan salah satu teras pembangunan negara yang paling penting bukan sahaja bagi aspek sosial, politik dan ekonomi, malah merangkumi segala aspek pembangunan negara.Walaupun kejayaan demi kejayaan dicapai, beliau mengakui tugas untuk memperkasa wanita perlu diperkemaskan kerana mereka masih terbelenggu dengan pelbagai isu termasuk stigma dan stereotaip yang mengehadkan peranan mereka dalam bidang-bidang tertentu kerana sering dikaitkan dengan peranan tradisi khususnya dalam penjagaan dan pengasuhan.Kecenderungan mereka menjadi mangsa keganasan rumah tangga dan gangguan seksual di tempat kerja. Isu gejala sosial seperti penderaan anak, ‘sugar daddy’ dan sumbang mahram juga membimbangan kerana golongan wanita turut menjadi mangsa.


KUALA LUMPUR : 44 orang ditahan sindiket judi

KUALA LUMPUR, 8 Mac - 44 orang ditahan dalam satu serbuan ke atas sindiket judi dalam talian yang dipercayai turut menjalankan kegiatan Macau Scam.

Dalam serbuan tersebut tujuh wanita dan selebihnya lelaki warga tempatan ditahan di kondominium mewah di Soho Suite, KLCC di Jalan Perak,Kuala Lumpur.

Menurut Ketua Polis Daerah Dang Wangi, Asisten Komisioner Mohammad Zainal Abdullah, hasil siasatan awal mendapati mereka ini terlibat dalam penipuan pelaburan yang berasal dari negara China.

Turut difahamkan ini merupakan serbuan kali ke dua ditempat yang sama.

Sebanyak 86 unit komputer dan 249 telefon bimbit berjaya dirampas dalam serbuan kali ini .

Kesemua suspek yang ditahan dan barangan yang di rampas, dibawa ke IPD untuk siasatan lanjut dibawah seksyen 420, dan juga dibawah seksyen 4 (1) (G) akta rumah judi terbuka.


Hari Wanita: Sayangi diri, jadi insan hebat

KUALA LUMPUR, 8 Mac- 'Wanita Bangkit, Mendepani Cabaran' merupakan tema yang diangkat sempena Hari Wanita Peringkat Kebangsaan.

Raja Permaisuri Agong, Tunku Hajah Azizah Aminah Maimunah Iskandariah mengingatkan setiap wanita, menyayangi serta menghargai diri sendiri dan menjadi insan yang hebat dan bahagia.Baginda bertitah, kekuatan wanita diuji ketika pandemik COVID 19.

"Saya ingin menyeru agar kita semua menghargai, menyayangi dan menghormati kaum wanita, berlemah lembut dengan mereka."

"Saya ingin mengingatkan wanita agar sayangi dan hargailah diri kita sendiri."

"Cintai diri sendiri dan anda akan jadi insan bahagia dan hebat."

"Wanita yang bahagia sudah pasti mampu membawa kebahagiaan kepada semua insan di sekelilingnya."

Walaupun berhadapan dengan pelbagai cabaran, baginda percaya, wanita tetap mampu bangkit, cekal serta berjaya keluar dari cabaran tersebut.


MAFI sasar 8,800 tan hasil pertanian menjelang 2025

KUALA LUMPUR, 8 MAC - Kementerian Pertanian dan Industri Makanan menyasarkan pengeluaran sebanyak 8,800 tan metrik hasil pertanian yang selamat dimakan menjelang tahun 2025.

Ia menerusi Projek Pertanian Bandar di bawah Pakej Jana Semula Ekonomi Negara (PENJANA) yang dapat membantu isi rumah meringankan kos sara hidup melalui pertanian bandar.

Menurut Timbalan Menteri Pertanian dan Industri Makanan, Datuk Che Abdullah Mat Nawi, Jabatan Pertanian akan membimbing individu dan penduduk untuk mengeluarkan bahan makanan mereka sendiri.

Program tersebut melibatkan penduduk di kawasan bandar dan pinggir bandar secara individu atau berpasuka dengan kerjasama dan penglibatan pelbagai jabatan dan agensi yang berkaitan di peringkat negeri dan persekutuan.

Ini dalam menghasilkan produk pertanian sama ada untuk kegunaan sendiri atau untuk dijual.


Bapa didakwa lakukan amang seksual terhadap anak

JOHOR BAHRU, 7 Mac - Seorang bapa mengaku tidak bersalah atas dua tuduhan melakukan amang seksual terhadap anaknya di rumah mereka di Kulai, Johor tahun lalu.

Berdasarkan kertas pertuduhan, dia didakwa menyentuh bahagian sulit anaknya, selain mengarahkan anaknya berbuat perkara sama terhadap dirinya.

Pendakwaaan dibuat di Mahkamah Sesyen Johor Bahru.

Kesalahan didakwa dilakukan pada Februari dan Jun tahun lalu.

Ia merupakan kesalahan mengikut Akta Jenayah Seksual Kanak-Kanak 2017. Kes disebut semula 25 April nanti.


MAQIS serah hasil rampasan ayam sejuk beku kepada Zoo Negara

RANTAU PANJANG, 7 Mac - Jabatan Perkhidmatan Kuarantin Dan Pemeriksaan Malaysia (MAQIS) menyerahkan lebih 8 tan ayam sejuk beku kepada zoo negara.

Ia melibatkan hasil rampasan dari Disember 2020 hingga Januari lalu dengan nilai lebih RM66,000.

Ia sekali gus dapat memastikan bekalan makanan kepada haiwan di Zoo Negara mencukupi.

Ketua Pengarah MAQIS, Saiful Yazan Alwi berkata, kesemua ayam sejuk beku itu dirampas semasa cuba dibawa masuk dari negara jiran melalui pengkalan haram tebing sungai Golok di sekitar Rantau Panjang.

Beliau berkata demikian kepada pemberita selepas menyerahkan ayam sejuk beku kepada pihak Zoo Negara di Pejabat MAQIS ,Rantau Panjang, Kelantan.


Peka perubahan suhu dan cuaca - MB Perak

IPOH, 7 Mac - Masyarakat diingatkan supaya sentiasa peka dengan perubahan cuaca dan suhu ketika ini.  Menteri Besar Perak, Datuk Saarani Mohamad berkata, ia bagi memastikan mereka tidak terdedah dengan sebarang risiko termasuk ketidakselesaan kepada kesihatan badan.

Berdasarkan kajian dijalankan Think City, Ipoh mencatatkan peningkatan suhu permukaan tanah sebanyak 6.75 darjah Celsius antara tahun 1998 hingga 2019.

Beliau berkata demikian selepas menyertai gotong royong bersama rakyat sempena Program Menteri Besar Bersama Rakyat (MESRA) di Rumah Pangsa Jalan Pasir Putih.  Pada program tersebut, lima penduduk menerima tawaran sewa rumah dengan nilai sewaan RM100 sebulan.


Vaksin COVID-19: Sinovac memang terbukti selamat

KUANTAN, 7 Mac- Bagi menolak dakwaan sesetengah pihak bahawa orang kenamaan dan barisan hadapan hanya mengambil vaksin yang dikatakan terbaik iaitu BioNtech, Menteri Komunikasi dan Multimedia, Datuk Saifuddin Abdullah hari ini menawarkan diri untuk mendapatkan suntikan vaksin Sinovac sama seperti yang diumumkan Menteri Sains, Teknologi dan Inovasi, Khairy Jamaluddin.

"Saya juga akan ambil suntikan vaksin Sinovac."

"Kita harus menjadi sukarela kerana kita yakin dan ingin meyakinkan rakyat bahawa vaksin tersebut adalah selamat untuk digunakan."

Ahli Parlimen Indera Mahkota itu menasihatkan orang ramai agar memandang positif tentang program imunisasi yang dilakukan oleh kerajaan.

Beliau mengulas perkara itu dalam sidang media selepas Program Sumbangan Bakul Makanan secara pandu lalu di Terminal Sentral Kuantan.Seramai 108 orang terdiri daripada pemandu bas, teksi dan penjaja menerima sumbangan berkenaan.


Kunjungan PM ke Asia Barat: PM berpeluang tunai ibadah umrah

MEKAH, 7 Mac- Perdana Menteri, Tan Sri Muhyiddin Yassin yang kini berada di Arab Saudi untuk lawatan rasmi empat hari, diberi kesempatan menunaikan ibadah umrah.

Beliau menerima jemputan melaksanakan ibadah tersebut daripada Raja Arab Saudi dan Penjaga Dua Masjid Suci, Raja Salman Abdulaziz Al-Saud.

Tan Sri Muhyiddin dan isteri, Puan Sri Norainee Abdul Rahman turut diberi peluang memasuki Kaabah.

Selepas Mekah, Perdana Menteri akan meneruskan perjalanan ke Madinah untuk melakukan ziarah.

Beliau dijadual memulakan program rasmi di Istana Al-Yamamah, Riyadh, pada 9 Mac ini.


COVID-19: 7,052 pekerja warga asing jalani ujian saringan

KUALA LUMPUR, 7 Mac- 7,052 pekerja warga asing telah menjalani ujian saringan COVID-19 , dan daripada jumlah itu, 49 orang disahkan positif.Secara kumulatifnya, Kementerian Sumber Manusia (KSM) memaklumkan seramai 582,347 pekerja warga asing telah menjalani ujian saringan COVID-19 yang melibatkan 30,467 majikan.

Daripada jumlah itu sebanyak 9,187 telah disahkan positif COVID-19 manakala 573,160 lagi adalah negatif.Sehingga kini, sebanyak 1,508 buah klinik terlibat dalam program saringan ini.Ujian saringan COVID-19 ini adalah diwajibkan kepada semua pekerja warga asing mulai 1 Februari lalu.


Inisiatif Wilayah Bebas Berniaga bukan satu kebebasan mutlak

ANGKASAPURI, 6 Mac - Inisiatif Wilayah Bebas Berniaga merupakan satu galakan bukan satu kebebasan mutlak.

Menteri Wilayah Persekutuan, Tan Sri Annuar Musa berkata, program tersebut bertujuan untuk meringankan beban warga Wilayah Persekutuan dan menggalakkan mereka terlibat dalam perniagaan yang boleh mendatangkan pendapatan.

Menurut beliau, selepas peniaga berkenaan mula stabil, mereka diyakini akan mampu melaksanakan pengurusan diri dan perniagaan lebih formal yang selari dengan undang-undang seperti memohon lesen serta mematuhi peraturan yang ditetapkan Pihak Berkuasa Tempatan.

Beliau berkata demikian semasa menjadi tetamu dalam rancangan Selamat Pagi Malaysia bagi mengupas topik 'Setahun Wilayah Persekutuan, Wilayah Prihatin'.

Tan Sri Annuar juga memaklumkan satu syor Prosedur Operasi Standard (SOP) untuk mendapatkan kebenaran penganjuran Bazar Ramadan dan Aidilfitri sedang dirangka dan bakal dibentangkan kepada Majlis Keselamatan Negara pada minggu depan.


Lawatan PM ke Arab Saudi: Kuota haji, urusan umrah jemaah Malaysia dijangka antara fokus

JEDDAH, 7 Mac- Ketibaan Perdana Menteri, Tan Sri Muhyiddin Yassin dan isteri, Puan Sri Noorainee Abdul Rahman pada petang semalam waktu Malaysia ke Arab Saudi disambut oleh Duta Malaysia, Datuk Abd Razak Abdul Wahab serta Konsulat Besar Malaysia di Jeddah, ‘Alauddin Mohd Nor di Lapangan Terbang Antarabangsa Raja Abdulaziz.

Tan Sri Muhyiddin memulakan lawatan rasmi ini dengan menunaikan ibadah umrah di tanah suci Mekah sebelum ke Madinah untuk melakukan ziarah.

Beliau dijadual menghadap Raja Salman Abdulaziz Al-Saud di Istana Al-Yamamah, Riyadh, pada 9 Mac.  Kunjungan Perdana Menteri ke Arab Saudi adalah atas jemputan Raja Salman dan merupakan sebahagian daripada lawatan kerja rasmi ke Asia Barat.  Selain menghadap Raja Salman, Tan Sri Muhyiddin dijadual mengadakan pertemuan dengan Putera Mahkota Mohammed Salman Abdulaziz Al-Saud, yang juga Timbalan Perdana Menteri dan Menteri Pertahanan Arab Saudi.  Kuota haji dan urusan umrah jemaah Malaysia dijangka menjadi antara fokus utama pertemuan tersebut.